text:
बहस
मिथिलाक पिछड़ापनक मुख्य कारण अशिक्षा, आ अशिक्षाक मुख्य कारण की?
एक सर्वेक्षण – सर्वेक्षक प्रवीण नारायण चौधरी द्वारा फेसबुक पर विचार-विमर्श
सामाजिक संजाल केर बहुत पैघ उपयोग छैक आजुक समय मे। अहाँ कोनो गूढ सँ गूढतम् विषय पर विमर्श कय सकैत छी, कोनो गम्भीर जिज्ञासा पर विज्ञजनक राय लय सकैत छी, कोनो सन्दर्भ व सरोकार पर आमजनक विचार सेहो संग्रह कय सकैत छी, आदि। आइ एहने एकटा सान्दर्भिक विषय पर सर्वेक्षण कयलहुँ जेकर विषय छल ‘मिथिलाक पिछड़ापनक मुख्य कारण अशिक्षा आ अशिक्षाक मूल कारण की?’ – एहि विषय पर बहुत रास विज्ञजन आ विद्वान् लोकनिक विचार आयल अछि। कृपया ध्यान दी –
१. मैथिलीक चर्चित साहित्यकार ‘लेखक रमेश’ एकर उत्तर दैत कहलनि अछिः “शिक्षा- चेतनाक अभाव, महग निजी शिक्षा आ अव्यवस्थित सरकारी शिक्षा-व्यवस्था, पिछड़ापन- गरीबी, वंचित-पिछड़ल वर्गक प्रति शेष समाजक अनुदार-संवेदनहीनता…….।”
२. मैथिली मंचक चर्चित उद्घोषक व जनजागरण अभियानक एक प्रखर अभियानी ‘किसलय कृष्ण’ कहलनि अछिः “हमर एकटा मासटर साहेब कहैत रहथिन्ह जे ह’र सँ पढ़ब आकि घ’र सँ….. ??? मने कने शिक्षित भेने मिथिलाक लोक ह’र छुअब छोड़ब आ बेसी पढ़ने घ’र गाम छोड़ब कारण अछि । कृषि प्रधान रहल मिथिला मे जखन एना घ’ल आ ह’र छोड़ि देल जायत तँ विकास की ??”
३. मैथिलीक प्रसिद्ध साहित्यकार एवं विद्वान् लोकसाहित्यक मर्मज्ञ डा. चन्द्रशेखर पासवान कहलनि अछि, “अशिक्षा मिथिला में कहियो नै रहल अछि, अवसर-क कमी रहल अछि – हँ, किछु वर्ग में जरूर बेसी अशिक्षा रहल अछि आ वो अखनो अछि।” जाहि पर एक टिप्पणी सँ ‘जे बहुसंख्य वर्ग त अशिक्षिते छैक’ पुनर्प्रश्न कयला पर डा. पासवान कहलथि, “हँ, से त छैक।”
४. दरभंगा केन्द्रित मूल धारक राजनीति मे दशकों सँ अपन समर्पित योगदान देनिहार राजनीतिकर्मी अनिल झा कहलनि अछि, “मातृभाषा मे शिक्षा केँ नहि देब पहिल कारण, सरकार केँ शिक्षा केँ प्रति असंवेदनशील दोसर कारण आ योग्य शिक्षक केर कमी क संग प्रतिकूल शैक्षणिक वातावरण तेसर कारण।”
५. मिथिलाक एक सजग सपूत आ आईसीआईसीआई बैंक केर आईटी सेक्टर मे कार्यरत प्रदीप झा ‘मिथिला’ कहलथि अछि, “मिथिला त शिक्षा के भंडार अइ लेकिन दोसर राज्य के लेल। जाबेतक मिथिला अपन कर्मभूमि नहि बनत ताबेतक मिथिला के विकास संभव नहि, सरकार के मात्र अपन राजसी भोग स मतलब छैय। मिथिला के अपन कर्मभूमि नहि बनेबाक मुख्य कारणः
क. स्थानीय लोक में घमंड।
ख. एक दोसर के टांग खिचब।
ग. स्थानीय लोक के मुख्य उद्देश्य कोनों उलझन में फसेनाए।
घ. स्थानीय लोक में ईमानदारी के अभाव।
ङ. समय के कोनो मूल्य नहि ।
च. कमिटमेंट के अभाव ।
६. मिथिलाक एक बहुचर्चित उद्योगपति आ मल्टीनेशनल कंपनीक प्रबन्धक स्तरक अनुभवी सज्जन, हाल ‘मिथिला मखान’ केर प्रशोधित आ तैयारी खाद्य पदार्थक मैनुफैक्चरर-डिस्ट्रीब्युटर, कतेको रास हाई प्रोफाईल एमएनसी सब केँ मखान आपूर्तिकर्ता मनीष आनन्द कहलथि अछि, “हमर समझ मे पिछड़ापन केर कइएक कारण में मुख्य कारण
क. हम सब संगठित नै छी..
ख. असहयोग स बेसी ईर्ष्या आ केकड़ा के तरह टांग खिंच नीचा गिरेनाय
ग. इन्वेस्टर के लिटमस टेस्ट केनाइ
घ. मैथिल लोक के मैथिल उद्यमिता पर अविश्वास
शिक्षा कहियो स पिछड़ापन के कारक नै रहै।”
७. विदुषी सुधा ठाकुर जे अपन प्रगतिशील आ विकासक अनेकों फोर्मूला सब अधिकतर सभा आदि मे खुलिकय साझा करैत रहली अछि हुनकर कहब भेलनि, “हमरा बुझने जे मिथिला आ मैथिलि स जहिया घर मे अन्न, बस्त्र आबय लागत, मैथिलि आ मिथिला प्रति प्रेम बढत, पलायन घटत आ संगहि पिछड़ापन सेहो कम होयत। जकर उदाहरण स्वरुप यदि कुम्हर मिथिला मे फरैत छैक त आगरा के पेठा नै मिथिला के मुरब्बा नामी होबक चाही। कहियो फुर्सत मे एहि विषय मे छलफल (विचार-विमर्श) के कार्यक्रम बनाउ, हम उपस्थित होयब।”
८. समाजशास्त्री आ नेपाल मे द्वंद्व-समाधानक लेल अद्भुत सूत्र प्रतिपादक युवा अभियन्ता ‘भरत साह’ कहलथि अछि, “अशिक्षा के कारण गरीबी। आ गरीबी के कारण अशिक्षा। गरीबी आ अशिक्षा दुनु एक दोसर के cause and effect है।”
९. युवा सामाजिक अभियन्ता श्रवण झा ‘अशिक्षा’ केँ पिछड़ापनक मुख्य कारण पर आपत्ति जनबैत कहैत छथि, “झूठ! सरासर झूठ! मिथिला कहिओ अशिक्षित नहिं छल आ एखनो नहिं अछि। रहल विकासक वा पिछड़ापन त सब दिन स आइयो धैर मात्र टांग खिंचाई प्रबल रहल। कोनो वर्ग हो, एक दोसरक पूरक नहिं रह्लौंह। से प्रायः मिथिलाक माटिए में अछि। तैं मैथिल परदेश में जयजयकार आ अपने घर मे हाहाकार!”
१०. मिथिलाक प्रसिद्ध गायक ‘मिथिलारत्न सुरेन्द्र यादव’ कहैत छथि – “अयोग्य शिक्षक”।
११. पवन झा मैथिल कहलथि, “आरक्षण आ शिक्षितक पलायन”।
१२. मनीष चौधरी – “बेटा बेटी में भेदभाव क एक मुख्य कारण सेहो छल अखन धरि किछु कम भेल”।
१३. चर्चित आ लोकप्रिय संचारकर्मी एवं विचारक वर्गक मित्र पंकज कुमार झा एक शब्द मे कहला – “कबिलैती।”
१४. जानल-मानल प्रहसन अभिनेता आ विद्वान् चिन्तक-लेखक ‘अद्भुतानन्दजी’ कहलथि, “अर्थाभाव जेकर प्रमाण हम स्वंग छी । अशोक पेपर मील १९७७ में डूबल, बाबुजी बेरोजगार भ गेला आ हमर शिक्षा बन्द ।”
१५. शिक्षाविद् अजय झा कहलथि, “अभिभावक जनमे शिक्षा के महत्व के अभाव।”
१६. युवा अभियन्ता विद्याधर ठाकुर कहलथि, “शिक्षा विभाग।”
१७. कर्ण राजेश जे समय-समय पर अपन विज्ञ विचार मैथिली-मिथिला एवं समाजक विभिन्न सरोकारी विषय पर रखैत रहैत छथि, ओ कहलथि, “आर्थिक अभाव… एखन शिक्षा बहुत महग भेल छैक…. अहुना कहि सकैत छी जे एहि युग मे लक्ष्मी केर मुट्ठी मे सरस्वती कैद छथिन।”
१८. लोकगायक आ मैथिली-मिथिला विषय पर अक्सर बेवाक विचार रखनिहार सुभाष वीरपुरिया कहला, “गुलामी भैया गुलामी।”
१९. नेपाल केर युवा अभियानी आ विचार सम्प्रेषण मे सदिखन आगू रहनिहार व्यक्तित्व प्रवीण झा कहलथि – “दहेज ही हेतै..???”
२०. कोलकाता सँ संचारकर्मी एवं प्रखर विचारक पवन कुमार झा ‘अग्निवाण’ कहलथि, “अधिसंख्य वर्ग के संकीर्ण सोच।”
२१. युवा चिन्तक कृष्णकान्त झा कहलथि, “निर्धनता और स्वार्थ।”
२२. विचारक-चिन्तक ‘झा कमख्या’ अपन विचार देलथि, “अशिक्षाक कारण हिन्दी थोपब आ महग शिक्षा । पाठशालामे मैथिलीक पढौनी होइ ।हम सभ जे मैथिलीक नामपर चाह जलपान मे खर्च करैत छी तकर दसमो भाग मैथिली बालपोथी आ बच्चा सभक जुटान पर खर्च करी त अशिक्षा कम भ सकैत छैक । सरकारी तन्त्र सभदिन मैथिली विरोधी रहल अछि । एकजुट भ सभ मैथिल अपन अधिकार लेल लडी । हम सभ अपनामे लगले गुटबन्दी करय लगैत छी । ई प्रवृत्ति सेहो अशिक्षाक मूल कारण भेलैए ।
किछु लेखक आ समाज सेवी, जेना रमानन्द झा रमण, दिलीप कुमार झा, सविता झा खान आदि मैथिलीक विकासक हेतु तत्पर छथि । हुनकासँ पहिने जयकान्त मिश्र, गोविन्दझा, बाबू साहेब चौधरी समेत कतेको गणमान्य व्यक्ति शिक्षाक हेतु अथक प्रयास क चुकल छथि । राजनैतिक षड्यन्त्र बेसी सक्रिय रहल अछि। सैह मिथिलामे शिक्षाक बाधक तत्व रहल अछि ।
लिखैत लिखैत कमलेश झा, जीवकान्त आ आधुनिक कवि ईशनाथ सेहो मोन पडैत छथि जे शिक्षाक विकास लेल प्रयत्नशील रहलाह आ छथि ।”
२३. प्रकाश राय – “जनचेतनाके कमी।”
२४. राम सुनर दास – “अशिक्षा और अशिक्षाक सब राजनीतिक स सम्बन्धित छै महाशय। बिना सिस्टम ठीक भेने कोनो मे सुधार नै हेयत।”
२५. प्रेम चन्द्र मिश्र – “गरीबी संगैहि गरीबी सोच।”
२६. पुण्येश झा – “राजनैतिक दल के सत्ता लोलुपता।”
२७. शैलेन्द्र कुमार छोटू – “हड़ताली…. मास्टर सबहक धरनानीति, कर्म आ पढौनी साढ़े बाइस… किछु के छोड़ि सबहक एकहि हाल।”
२८. कामना शिखा मिश्रा – “शिक्षा में पिछड़ल मिथिलाक दू टा कारण जाहि सं कि इनकार नहिं कयल जा सकैत अछि; पहिल रूढ़िवादिता, यथा बेटी पढ़ि क’ की करतीह, चिट्ठी पत्री आबि गेलन्हिं वैह बहुत बला सोच आ दोसर आर्थिक अभाव।”
२९. समीक्षा झा – “शायद गरीबी। अथवा सोच…।”
३०. संतकुमार मंडल – “विचारधारावादी नेतालोकैन के निजी स्वार्थ सेहो अछि मिथिला क्षेत्रक दयनीयता ।”
३१. संतोष झा – “दुनू मे कोनो नहि, बस प्रत्येक मैथिल के अपना ऊपर गुमान बहुत अछि, एहि लेल ई हाल अछि।
निष्कर्षः
अपने सब गोटाक जवाब काफी सान्दर्भिक आ सारगर्भित अछि।
पिछड़ापन केर मूल कारण अशिक्षा केवल मुट्ठी भरि विकसित या उच्चवर्गक एलिट्स क्लास केर लोकक शिक्षा देखिकय नहि कहल अछि…. एहेन खास वर्ग त अदौकाल सँ शिक्षा सँ जुड़ल बेहतरीन करिते रहला अछि, हमर अभिप्राय मिथिलाक बहुसंख्यक आमजन सँ अछि जे आइयो पिछड़ा आ अशिक्षित छथि। ई वर्ग केर बाल-बच्चा केँ सुशिक्षित-सुसंस्कृत बनेबाक लेल जहिना पूर्वक सामन्ती प्रथा द्वारा वंचित कय केँ राखल गेल, ठीक तहिना वर्तमान समय मे गैर-मातृभाषा केर माध्यम सँ शिक्षा व्यवस्था लादिकय बहुसंख्य धियापुता केँ अशिक्षित आ पिछड़ल रहय वास्ते बाध्य कयल गेल स्पष्टे देखाइत अछि।
अतः अनिल झा भाइ केर जवाब बड़ा सटीक आयल जे अपन मातृभाषा मे शिक्षा नहि भेटबाक अवस्था, फेर सरकार यानि राजनीतिक दल जे सत्ता संचालन करैत अछि ओकरा सहित कार्यपालिका-न्यायपालिका सहित लोकतंत्रक लगभग सब अंग आमजनक शिक्षा प्रति संवेदनशील नहि रहबाक दोसर प्रमुख कारण आ तेसर प्रमुख कारण जे शिक्षा व्यवस्थाक विद्यमान स्वरूप मे योग्य शिक्षकक अभाव आ पंचायती राज मे शिक्षा सुचारू रखबाक लेल गठित ‘शिक्षा समिति’ जे स्वयं अपनहि सरोकारवाला केँ लैत व्यवस्थित कयल गेल अछि ताहि मे अनेकों तरहक ब्रह्मलूट (भ्रष्टाचार) व्याप्त रहबाक अवस्था देखल जाइछ।
आन सब कारण आमजन, बहुसंख्य जनताक हिसाब सँ प्राथमिक कारण मे नहि पड़ैछ। निश्चित ओहो सब कारण शिक्षा प्राप्ति मे बाधक होइत छैक, मुदा मुख्य कारण जे स्कूल तक जाय सँ रोकि रहलैक अछि अधिसंख्य नवसिखुआ बच्चा केँ ओ थिकैक ‘दोषपूर्ण शिक्षा प्रणाली’ आ ‘प्राथमिक शिक्षा निज मातृभाषा मे’ नहि देबाक नीति व नियति।
हरिः हरः!!


c: text/html

text:
अभियान आलेख
– प्रवीण नारायण चौधरी
बरहरा गामक भैरव पूजाः मिथिलाक एक धरोहर
बरहरा गाम मधुबनी जिला मे पड़ैत अछि। झंझारपुर सँ लौकहा जेबाक रेलवे रूट जे एखन अमान-परिवर्तनक प्रक्रिया मे रहबाक कारण बाधित अछि ताहि पर पड़ैत अछि बरहरा हाल्ट। आसपासक अन्य स्टेशन सभक नाम अछि वाचस्पतिनगर (अंधड़ाठाढी), खुटौना, आदि। बलिराजगढ सेहो आसेपास अवस्थित अछि संभवतः। एहि क्षेत्र मे पुरातात्विक महत्वक अनेकों स्थान, राजा नान्यदेवक राजधानीक्षेत्र सेहो मानल जायवला स्थान, कतेको रास पूर्वकालिक मूर्ति सब उत्खनन मे प्राप्त भेल क्षेत्र थिक। झंझारपुर रेलवे स्टेशन पर एहि क्षेत्रक महत्वपूर्ण ऐतिहासिक स्थलक दूरी इंगित करबाक संग ओकर महत्व वर्णन करबाक शिलापट्ट मोन पड़ैत अछि। रुद्रपुर, ननौर, ठाढी, आदि अनेकों प्रसिद्ध आ पवित्र गाम सभ सेहो एहि क्षेत्र मे पड़ैत अछि। मधुबनी जिला सँ राजनगर, बाबूबरही, बरैल होइत रूट कनेक्सन, झंझारपुर होइत अररिया संग्राम सँ सेहो रूट कनेक्सन, झंझारपुर सँ सीधे उत्तर महरैल होइत सेहो रूट कनेक्सन सहितक एहि क्षेत्र मे एक सँ बढिकय एक दर्शनीय स्थल सब अवस्थित अछि।
एकटा दोसर बरहरा गाम मधुबनी जिलाक रामपट्टीक समीप अछि। एहिठामक निवासी श्रीमती नीतू अमित झा जानकारी करबैत कहलनि अछि जे एहि गाम मे भैरव पूजा आर ताहि अवसर पर मेला, अनुष्ठान आदिक आयोजन एक महत्वपूर्ण धरोहर थिक। एहि ठामक २ गोट फोटो सेहो ओ शेयर कयलीह जे पोस्ट संग संलग्न अछि। एकर आध्यात्मिक पृष्ठभूमि पर कियो विज्ञजन सँ सम्पर्क करब बाकी अछि। धरि एहि गामक एक महत्वपूर्ण धरोहर जाहि पर गाम व आसपासक लोक केँ बहुत गहींर आस्था सेहो टिकल अछि, तेकर प्रारम्भिक परिचय सँ ग्रुप आह्लादित भेल अछि। एकर ओ नाराः
मिथिलाक हर गाम छै सुन्दर
बचाउ एहि ठामक सब धरोहर
ई आइ साकार करबाक दिशा मे पुनः किछु डेग आगू बढि सकल कहि सकैत छी। आरो महत्वपूर्ण सदस्य लोकनि अपन-अपन गामक धरोहर पर फोटो सहित लेखनी केँ निरन्तरता मे दय रहला अछि। मिथिलाक सब कमौआ सपूत सब स्वयंसेवा आ स्वसंरक्षणक सिद्धान्त पर मिथिलाक अलौकिक सुन्दरता केँ आइयो धरि बरकरार राखि रहला अछि, ई कम महत्वपूर्ण बात नहि थिक। राज्य भले एहि ठामक पर्यटन केर विकास लेल कोनो व्यवस्था करय अथवा नहि, स्वयंसेवा आ स्वसंरक्षण सँ एहि धराधाम मे उत्पन्न सपूत सब स्वयं बहुत किछु कय रहला अछि तेकर प्रत्यक्ष प्रमाण थिक ई धरोहर सब। अहाँक गाम मे सेहो जे धरोहर अछि, तेकर संरक्षण आ विकास केना भऽ रहल अछि, से लिखि पठाउ।

robotstxt: allowed

filter: keep


text:
परम्पराक अगबे दोख देनाय कतेक उचित?
कखनहुँ-कखनहुँ हमरा दिमाग मे ईहो बात अबैत अछि जे अपन पुरुखाजनक परम्परा केँ हम सब सीधे गलत कहि बैेसैत छी से हमरे सभक गलती छी। युग (देश, काल आ परिस्थिति) अनुसारे कोनो सामाजिक नियम केँ बनब या जियब शास्त्रीय पद्धति कहल गेल अछि। पुरुखाजनक समय मे जाहि तरहक समाज रहय ताहि तरहक नियम बनल आ ओहि अनुरूप ओ लोकनि चललाह। हम सब सेहो जा धरि हुनका लोकनिक बनायल नियम पर चलि सकलहुँ से चललहुँ, जखन नहि चलि पबैत छी तऽ आब कतेको तरहक संशोधन करैत छी। जेना विधवा विवाह, दुती विवाह, तलाक, तलाकशुदाक विवाह, आदि – ई सब कालान्तर मे युगक बदलाव संग आयल नियम सब थिक। सती बनबाक परम्परा मिथिला समाज मे नहि छल, विरले कियो पतिव्रता अपना स्वेच्छा सँ सती बनबाक इच्छा जता पतिक चिता मे समा गेल होइथ ई अलग बात भेलैक। लेकिन आरो कतेको रास कठोर नियम-व्रत सब मिथिला मे आइ धरि लागू अछि, भले हम सब पूर्णतः वा अंशतः मात्र ओहि नियम मुताबिक चलि सकी, ई हमरा सभ पर अछि, हमरा सभक स्वतंत्रता या स्वच्छन्दता छी।
बात उठेने रही जे पुरुखा गलत नहि छलाह… तेकर किछु उदाहरण (विवेचना) विन्दुवार हम करय चाहबः
१. उपनयन संस्कार मे टीक सहित समस्त केश अस्तुरा सँ काटि जनेऊ धारण कय गायत्री मंत्रक दीक्षा लैत ब्रह्मचर्य व्रतक धारण आरम्भ कयला उत्तर रातिम धरिक विध पूरा करय तक नून नहि खायल जाइछ। शास्त्रीय परम्परा अनुसार ‘विद्यारम्भ’ (वेदारम्भ) अध्ययन लेल गुरु आश्रम जेबाक नियमादि सेहो उपनयन संस्कार उपरान्त आरम्भ होइछ। भीख जे बरुआ केँ पड़ैत छन्हि से वास्तव मे गुरु दक्षिणा देबाक निमित्त। त, कनी विचारू, ई संस्कार केर एक-एक विध आ तेकर पूरा करबाक विधान केर आध्यात्मिक महत्व केँ आइ हम सब कतेक बुझैत छी, कतेक जियैत छी… सवाल ई छैक। आब त टीक राखब, आ कि अस्तुरा सँ केस काटब, एहि सब लेल उपनयन धरि बहुल्यजन प्रतीक्षा तक नहि करैत अछि। उपनयनक उमेर सेहो बेसी लोक नांघि चुकल रहैत अछि। नून बाड़ब आ कि मंत्रक उपासना, ब्राह्मण संस्कार मे गुरु सँ प्राप्त दीक्षा मुताबिक जीवन-संचालन… के आ कतय कय रहल अछि? नाम केँ मात्र ब्राह्मण कहेबाक कारण दुनिया मे ब्राह्मणक मोजर कतेक रहि गेल से सर्वविदिते अछि। समग्र मे समीक्षा कयला सँ हम ई देखैत छी जे पुरुखाजन या हमरा सभक शास्त्र-पुराण अपन ढंग सँ सब बातक नीक औचित्यक निरीक्षण-परीक्षण कयलाक बाद विधानक वर्णन कएने अछि, मुदा हम मानव सहज ढंग सँ जीवन जिबय के आदी बस खानापूर्ति कय केँ बढय लेल आतुर रहैत छी। पुरुखाजनक कोनो दोष नहि! दोष निर्वाह मे कठिनता सँ भयभीत हम नव पीढी केर अछि। तेँ हमर महत्व कम भेल अछि।
२. विवाहक विध-विधान सेहो एतबे वैज्ञानिकता सँ परिपूर्ण, रजस्वला धर्मक आरम्भ उपरान्त कन्याक विवाह आ वेदविद्याक गुरु आश्रम सँ निकलि गृहस्थी जीवन केँ बढेबाक योग्यता प्राप्त वरक उमेर केँ विवाहक सही उमेर मानल गेल अछि। आइ एकरा ‘बाल-विवाह’ केर श्रेणी मे राखि राज्य द्वारा दण्ड विधान सँ सेहो जोड़ल गेल अछि। विवाहक सही उमेर लेल रजस्वला धर्मक सीमा नहि, बच्चादानीक मैच्योरिटी संग गार्हस्थ जीवन लेल कन्याक परिपक्वता केँ सेहो उमेरक सीमा निर्धारण लेल बाकायदा ध्यान राखल गेल अछि। वरक विवाह त सहजहि परिपक्वता आ स्वाबलम्बनक हिसाब सँ राखबाक विधान पूर्ववत् अछिये। पुरुखाजनक सोच केँ तत्कालीन राज्य-प्रजा बीचक सम्बन्ध समन्वय मुताबिक हम कतहु गलत नहि देखैत छी। हँ, दुरुपयोग केर वातावरण भेल, बाल्यकालहि मे माय बनबाक कारण कतेको निरीह नारीक जान गेल होयत, आरो कतेको प्रकारक पीड़ा सेहो भोगने हेतीह, तथापि हम सब आइ जीवनक पाँचम दशकक करीब जाहि माय-दादीक सन्तान छी आर आइ जतेक पैघ अस्तित्व केँ देखि रहल छी से ओही युग सँ एहि युग केर यात्रा कयलक अछि। कोनो बड पैघ दुर्घटना घटल हेतैक, बड बेसी घटल हेतैक, एना हमरा नहि लगैत अछि। पुरुखाजनक सोच आजुक तुलना मे बेसी पुख्ता आ पवित्र छल, एना हमरा लगैत अछि। भऽ सकैत छैक जे हम कनेक पुरातन सोचक लोक होइ।
३. मिथिला मे विवाह लेल उचित मापदंड मे उमेर केर अलावे गोत्र, दुनू वर ओ कन्याक पैतृक एवं मातृक पक्ष बीच पीढी-दर-पीढी मे रक्त सम्बन्धक जाँच (अधिकार निर्णय), आम-मौह विवाह सँ कन्याक विवाह-लग्नदोष सँ मुक्त करबाक विध, कन्या आ वर केर बीच मे स्वाभाविक प्रेमालाप केँ बनेबाक-बढेबाक लेल आँठि सुपारी सहितक पान सँ लैत कइएक तरहक विध कोहबर-वेदी (मड़वा) ऊपर आ वर-कन्या केँ परस्पर एक-दोसर केँ खीर खुआबयवला मौहक आदिक विधान उपरान्त चतुर्थी केँ आवश्यक उपवास पूरा कयला उपरान्त, अनोना खाद्यक सेवन आ पूर्ण ब्रह्मचर्यक पालन कयलाक पछाति पुनः दोसर बेर सिन्दुरदान – सेहो असली सिन्दुर सँ, पहिने विवाहक राति भुसना सिन्दुरक प्रयोग सँ इतर असली सिन्दुरक प्रयोग चतुर्थी दिन होइत छैक – विचारय योग्य कय टा पक्ष छैक जे दुइ प्राणी – नर आ नारी केँ एक बनेबाक विधान ‘विवाह’ मे एतेक रास विध करबाक नियम पुरुखाजन द्वारा उमेर केर हिसाब सँ, दुइ अन्जान केँ सुजान बना एक संग गृहस्थी धर्मक पालन लेल उचित उपदेश आ मार्गदर्शन लेल बनायल गेल, एना स्पष्ट अछि। ओ गलत नहि भऽ सकैत छथि, हमर विश्वास काफी दृढता पाबि रहल अछि।
४. विधवा नारी लेल कइएक प्रकारक व्रतक विधान कहल गेल अछि। हुनका लेल आजीवन कइएक तरहक खाद्य-वस्तुक वर्जना कयल गेल अछि। हुनकर पहिरन केँ सेहो सादा-श्वेत आ नारी-श्रृंगार आदि सँ बन्धित कयल गेल अछि। एना बुझाइत अछि जेना कि हुनकर जीवन केँ सामान्य गृहस्थी मे संन्यासिन केर रूप मे परिवर्तित करबाक विधान बनायल गेल हो, जे सोचिते देह सिहैर उठैत अछि। ध्यान रहय, विधवाक दोसर विवाहक विधान बिल्कुल नहि छल। आब विधवाक विवाह एक सामान्य विषय बनि गेल आर ईहो सच जे उमेर मुताबिक पतिक मृत्युक कारण ओ ओतेक कड़ा नियम आजुक युग मे निर्वाह कय लेती ई मात्र असहज टा नहि अपितु असंभव सेहो प्रतीत होइत अछि। हम पुरुखाजनक दोष एतहु कदापि नहि देब कियैक तँ नर-नारी बीचक प्रेम सम्बन्ध आ पशु-पशु बीच प्रेम सम्बन्ध मे एक व अनेक केर संग केर महिमा सब कियो जनिते छी। मानव समुदाय केँ सर्वथा विवेकशील कहल गेल अछि, आर ताहि मे यैह एक नारी लेल एक पुरुष, एक पुरुष लेल एक नारी, एहि सँ इतर समस्त व्यभिचारी आ व्यभिचारक प्रारब्ध घोर पापमय-भयावह होइछ, सेहो सर्वविदिते अछि।
५. मृत्यु उपरान्त श्राद्ध आर कर्त्ताक संग परिवारक के-के सदस्य नून बाड़त, केकरा द्वारा एकभुक्तक पाक बनत, के पिन्ड लेल केहेन चुल्हा पर पाक बनेती, घरक कोन पुरुष वा नारीक केहेन काज होयत, आस-पड़ोस या दियाद-वाद केहेन व्यवहार करता, श्राद्धकर्म केर निष्पादन कोन ढंग सँ होयत, पितर केर दसगात्र निर्माण लेल दस दिनक कर्मक संग क्षौर-कर्म कय वैदिक विधान (नियम ओ मंत्रादि) संग केहेन नव अस्तित्वक निर्माण हेतनि, ताहि विन्दु धरिक पुरुखाजनक सोच केँ हम बेर-बेर प्रणाम करैत छी। लेकिन आजुक युग मे एहि समस्त नियम-कायदा केँ ताख पर राखि जेकरा जेना सुविधा होइत अछि से करैत छी। आध्यात्मिकता गायब, भौतिकतावाद हावी! हम त एतेक तक देखैत छी जे ‘लाल-वस्त्र’ जाहि सँ पितरक आत्मा हविष्य ग्रहण करय सँ वंचित रहबाक विधान वर्णित अछि से आइ-काल्हि धड़ल्ले सँ उपयोग मे आनल जाइत अछि, कर्मस्थल पर ललका समियाना हो आ कि अन्जान परिजन लोकनिक परिधानक रंग लाल होइन्ह… केकरो कोनो मतलबे नहि। हँ, नवका विधान ई जरूर आबि गेल अछि जे पितरक फोटो राखिकय ओहि पर फूल छिटू! सब विध पूरा भऽ गेल। हँ, श्रद्धाञ्जलि देबाक समयक दुइ-चारि गोट फोटो खींचिकय फेसबुक पर पोस्ट कय दियौक, चाचाजी, काकाजी, बाबा, बाबू – मृतकक आत्मा ओही मे तिरपित भऽ जेतनि। आब सोचू कतय पुरुखा, कतय हम सब!
एहेन आरो कय गोट पक्ष अछि। अहाँ स्वयं केर स्थिति पुरुखाजनक स्थिति सँ तुलना कय सकैत छी।


text: नयी दिल्ली । सरकार कहलक अछि जे नालंदा मुक्त विश्वविद्यालय क मुख्यालय कए जल्द स जल्द पटना स नालंदा स्थानांतरित कैल जाएत। मानव संसाधन विकास राज्य मंत्री डी पुरंदेश्वरी कहलीह जे बिहार सरकार द्वारा उपलब्ध कराउल गेल सूचना क अनुसार नालंदा मुक्त विश्वविद्यालय कानून 1956 क धारा 3 (।) क तहत एकर मुख्यालय नालंदा मे उपलब्ध करेबाक प्रावधान अछि। मंत्री कहलथि जे, कानून क अनुसार बिहार सरकार विश्वविद्यालय कए यथाशीघ्र अपन मुख्यालय नालंदा स्थानांतरित करेबाक निर्देश देलक अछि। ओ कहलथि जे विश्वविद्यालय क लेल भूमि अधिग्रहण आ आधारभूत सुविधा क निर्माण क प्रक्रिया चलि रहल अछि।


text:
पटना। मिथिला पेंटिंग वाला मास्क क बाद आब बाजार मे धमाल करबा लेल सिक्की स बनल राखी उतराल गेल अछि। प्रधानमंत्री नरेंद्र मोदी क लोकल कए वोकल बनेबाक प्रयासक तहत मधुबनीक संस्था क्राफटवाला मिथिला क लोकशिल्प कए बाजार उपलब्ध करेबा मे लागल अछि। एहि प्रयासक तहत संस्था सिक्की स बनल राखी आनलाइन बाजार मे उतारबाक काज केलक अछि। पर्यावरण अनुकूल एहि राखीक सुंदरता अदभुत अछि, संगहि घर बैसल कम दाम मे उपलब्ध भ रहल अछि।
क्राफटवाला क प्रमुख राकेश झा एहि संबंध मे कहैत छथि जे जा धरि अर्थ स मिथिला के मजगूत नहि करब ता धरि भाखा आ साहित्य के आंदोलन अर्थहीन रहत। तैं मिथिला के आर्थिक क्रांति के सूत्रधार बनू जाहि स हमर अहाँ कए भैयारी कए रोजी रोटी वास्ते, अपन्न मैट पईन स दूर नय जाय परै जा धरि गाम मजगूत नय होयत ता धरि भाखा के बजनिहार कतअ स आनब। कटु गप्प छय मुदा सत्य यैह छै। बाद बाँकी कहै में आ सुनय में त जय मिथिला आ जय मैथिली सच्चे बड्ड नीक लगैत छय।
क्राफटवाला क काज पर टिप्पणी करैत पत्रकार पुष्यमित्र कहैत छथि जे राकेश झा नीक काज क रहल छथि। मिथिला पेंटिंग क मास्क कए त देश भरि क लोक पसंद केलक, हमरा लगैत अछि जे सिक्की क पर्यावरण मित्र राखी कए सेहो हमरा सब कए अपनेबाक चाही।
विज्ञापन आ पीआर क दुनियाक बादशाह आ मोदी है तो मुमकिन है सन नारा बनेनिहार राज झा कहैत छथि जे ग्रामीण महिला सब सबस शुभ धागा राखी बना रहल छथि। परंपरागत रूप स जे अहां क हाथ पर राखी बांधल जाइत अछि ओ बनेनिहारक अहां रक्षा करू। आजुक काल मे बहिन भाई कए हाथ मे तरह तरह कए राखी बांधैत अछि। एकटा दूरस्थ गांव कए बहिन सिक्की स राखी बना रहल छथि, घास क खरपात जे सुंदर अछि। हमरा सब कए एहि राखीक उपयोग करबाक चाही।
चुनाव आयोगक ब्रांड एम्बेसडर रहल मणिकांत झा कहैत छथि जे परम्परागत प्रकृति प्रदत सँ बनल ई राखी सरिपहुँ बड्ड अनमोल अछि। सिक्की आउर घास सँ बनल एहि राखीक पर्यावरणक संगे मजगूत बन्हन केर सम्बंध निर्वहन करबाक सशक्त उदाहरण कहब कोनो अतिशयोक्ति नहि । जहिना अदो काल सँ प्रकृति सँ मनुखक गहीरगर संबंध रहलैए आउर आगूओ जुग जुगान्तर शाश्वत रहतैक। ओहिना भाय-बहिनक सिनेहक मजगूत जोर एहि राखी केर कहल जाए, सैह उचित।
श्री झा सार्थक प्रयास लेल क्राफटवाला कए साधुवाद देलथि जे अपन मिथिलाक गौरवमय पहचान देश विदेश धरि पहुँचेबाक काज भ रहल अछि। ओ कहला जे एकरा मिथिलाक आर्थिक विकासक एकटा नव डेग कहल जा सकैछ। एहि प्रकारे निधोख कही त’ कुटीर उद्योग केर रुप मे लोक कलाक फेरो सँ स्थापित करबाक सराहनीय प्रयास । सभक सहयोग सँ मिथिलाकेँ आर्थिक सबल करबा मे हमरा लोकनि केर सेहो भागीदारी होएबाक चाही।


text:
मुखीलाल चौधरी, बुटवल। सितम्बर २७, २०१५. मैथिली जिन्दाबाद!!
दिनाड़्क 2072 आश्विन 9 गते शनिदिन भोरे 08 बजे मैथिल समाज नेपाल रुपन्देही, बुटवलक अध्यक्ष श्री मुखीलाल चौधरी केर अध्यक्षता मे भेल बैसार मे निम्न प्रकारक निर्णय कयल गेल अछि ।
1) जीतिया पावनिक पावन अवसर पर बुटवल नगर पालिका स्थित अपाड़्ग तथा अनाथाश्रम मे रहि रहल अपाड़्ग तथा अनाथ सभ केँ भोजन कराकय समाजक महिला सदस्य लोकनि केँ दिनाड़्क 2072 आश्विन 16 गते शनिदिन ओठगन खुवाबऽ केर निर्णय कयल गेल,
2) दिनाड़्क 2072 आश्विन 23 गते शनिदिन मैथिल महिला सभ केँ ‘भेला’ करि कय मैथिल महिला समाज रुपन्देही, बुटवलक पूनर्गठन करबाक निर्णय कयल गेल,
3) मिथिलाक सांस्कृतिक प्रतिक सामा-चकेवा मैथिल महिला समाज केर आयोजना मे मनयबाक निर्णय कयल गेल,
4) मैथिल बिद्यार्थी समाज गठन करबाक निर्णय कयल गेल,
5) विद्यापति स्मृति पर्व एवं मैथिल परिबार मिलन समारोहक एक दिन आँगा मणिग्राम स्थित अनाथालयक अनाथ बच्चा सभ केँ लत्ता-कपड़ा बितरण करबाक निर्णय कयल गेल,
6) विद्यापति स्मृति पर्व एवं मैथिल परिबार मिलन समारोहक उपलक्ष्य मे बृध्दाश्रम मे रहि रहल बृद्ध-बृद्धा सभ केँ जाडाक लत्ता-कपड़ा बितरण करबाक निर्णय कयल गेल,
7) विद्यापति स्मृति पर्व एवं मैथिल परिबार मिलन समारोहक अवसर पर रक्तदान करबाक निर्णय कयल गेल,
9) लुम्बिनी अञ्चल अस्पताल केर बिरामी सभ में फलफूल बितरण करबाक निर्णय कयल गेल
8) मैथिल समाज नेपाल रुपन्देही, बुटवलक ‘ब्रोशियर’क अन्तिम रुप द’ ‘ब्रोशियर’ छपयबाक निर्णय कयल गेल
तहिना दिनाड़्क 2072 आश्विन 9 गते शनिदिन मैथिल समाज नेपाल रुपन्देही, बुटवलक अध्यक्ष श्री मुखीलाल चौधरीक सभापतित्व मे समाजक आजीवन सदस्य एवं नेपाल बिद्युत प्राधिकरण, बुटवल बितरण केन्द्रक प्रमुख इन्जिनियर श्री उमेश कुमार झा केर भेल बिदाई समारोह। श्री झा केर विभागीय स्थानान्तरण आगाँ विराटनगर भेलनि अछि, हुनक उत्तरोत्तर प्रगति लेल शुभकामना दैत संस्थाक सब सदस्यक उपस्थिति मे विदाई समारोह संपन्न भेल।
विदित अछि जे मैथिल समाज नेपाल परंपरागत रूप सँ अपन हरेक सदस्य प्रति प्रतिबद्ध रहैत मैथिल समाजक समग्र हित लेल निरंतर कार्यरत अछि। पश्चिम नेपाल मे सेहो मिथिलाक माटि-पानिक सुगंध मैथिल समाज केर विभिन्न कार्यक्रमक आयोजन सँ भेटैत रहैत अछि जाहि सँ आगाँक पीढी मे संस्कार केर स्थानान्तरण निरंतरता मे अछि।


text: पटना। बिहार मे विश्वविद्यालय क कुलसचिव कए विश्वविद्यालय अनुदान आयोग क अनुशंसा आ मानव संसाधन विकास मंत्रालय क 1998 क पत्र क आलोक मे सरकार यूजीसी क 16400-22500 क पुनरीक्षित वेतनमान देब मंजूर करि लेलक अछि। मानव संसाधन विकास विभाग क प्रधान सचिव अंजनी कुमार सिंह इ संकल्प जारी करि समाद देलथि अछि। संकल्प मे इ सेहो साफ तौर पर कहल गेल अछि जे कुलसचिव पद पर नियुक्ति क लेल अहर्ता पूरा करब आवश्यक होएत। एकर अनुरूप परिनियम मे बदलाव आनिकए भविष्य मे सबटा नियुक्ति कैल जाएत। संकल्प मे इ सेहो उल्लेख अछि जे वर्तमान मे कार्यरत जे कुलसचिव यूजीसी द्वारा निर्धारित न्यूनतम अहर्ता पूरा करैत छथि, हुनका परिनियम मे संशोधन क तिथि स पुनरीक्षित वेतनमान भेटत।


text:
सूर्योधन कुमार, २९ सितम्बर २०१९. मैथिली जिन्दाबाद!!
जानकी मिथिला सेवा समाज कुवेत संस्था द्वारा मोहतरीके महोतरी गाऊँपालिका -३ डाम्ही कटी टोल घर रहनिहार उमेश राउत के (३९१६५) ३९ हजार १ सय ६५ नेपाली रूपैया आर्थिक सहयोग कैल गेल अछि । महोतरी जिल्लाके महोतरी गाऊँपालिका डाम्ही कटी टोल गाऊँमे रहनिहार एक विपन्न परिवारमे जन्मभेल छल मुदा उ काजक सिलसिलामे कुवेत आयल छल । उमेश राउतके किडनी इंफ़ेक्सन भेला स उनकर उपचारक लेल पैसा नपुगी रहलाके कारण आर्थिक सहयोगके हार गुहार करी रहल अछि । ते हेतु जानकी मिथिला सेवा समाज द्वारा किछ मलम पट्टि होयत कि हेतुले सहयोगके अपिल केंने अछि आ सहयोग केलक से जानकारी जानकी मिथिला सेवा समाज कुवेतके अध्यक्ष सुर्योधन कुमार ठाकुर करेलथि । कुवेतमे रहनिहार साथी भाई सब स संकलित रकम कुवैती डिनार १०५ केडि, नेपाली रुपैया ३९ हजार १ सय ६५ रूपैया आई बिहान १० बजे सम्बन्धित बिरामी उमेश राउतके हातमे समाजसेवी सचिब निरश साह द्वारा हस्तान्तरण केल गेल अछि । ई पुण्य कार्यमे सहयोग केनिहार सभक जानकी मिथिला सेवा समाज कुवेतके तर्फ स हार्दिक आभार प्रकट क रहल अछि । धन्यवाद । १. सुर्योधन कुमार ठाकुर ११केडि २. निरस साह ११ केडि ३. नरेश राम ११केडि ४. उमेश महरा १० केडि ५. रोहीत माझी ११ केडि ६. रामनाथ महरा १० केडि ७. सुरेश राम १० केडि ८. दीपलाल महरा १० केडि ९. सुरेश राउत ५ केडि १०. अमरेश राम ११ केडि ११. अमरीश राउत ५ केडि ।


text:
२१ दिसम्बर २०२० । मैथिली जिन्दाबाद!!
सोनवर्षा पूर्वी केर ग्वारी गाम मे समाज केर सब समुदायक द्वारा सामूहिक रूप सँ युगपुरुष-प्रेरणापुरुष लक्ष्मीनाथ गोसाईं “बाबाजी” केर मूर्ति स्थापना कयल गेल अछि। ई समाचार युवा समाजसेवी बौआ खान अपन फेसबुक स्टेटस मार्फत करौलनि अछि। ओ कहलनि अछि जे सोनबरसा प्रखंड केर सब जनता गौरवान्वित होइत ई महान कार्य सम्पन्न कयलक अछि। गोवारी केर सब लोक केँ हृदयतल सँ धन्यवाद आ शुभकामना सेहो ओ प्रकट कयलनि अछि। विदिते अछि जे आध्यात्मिकता, सुशिक्षा, सुसंस्कार, भक्ति सँ शक्ति आदि महत्वपूर्ण उपदेश दय समस्त मिथिलाक लोक लेल कल्याणक निमित्त बाबाजी अपन जीवन निछाबड़ कय देने छलाह। हुनकर स्मृतिशेष आइयो गाम-गाम मे कुटीक रूप मे निर्मित अछि। कुटी पर सब समुदायक लोक गहींर आस्थाक संग अबैत छथि आर बाबाजीक सोझाँ अपन जीवन केँ उचित मार्ग पर अग्रसर करबाक आशीर्वाद सेहो मंगैत छथि। उपरोक्त ग्वारी गाम सँ सेहो बाबाजीक लगाव छलन्हि जेकरा आब मूर्ति स्थापनाक संग कुटीक तर्ज पर सुस्थापित कयल गेल अछि। बौआजी जानकारी करेलनि जे एहि अवसर पर आयोजित उत्सव मे हुनका भाजपा जिला अध्यक्ष दिवाकर सिंह,सोनवर्षा प्रखंड केर भाजपा प्रखंड अध्यक्ष मुकेश मानस एवं भाजपा केर आईटी सेल अध्यक्ष सौरभ कुमार, एवं ग्वारी केर आम जनता सभक तरफ सँ जे सम्मान कयल गेलनि ताहि लेल ओ सभक ऋणी रहता आर आगामी समय मे जाहि कोनो तरहक सहयोगक अपेक्षा हिनका सँ रहत से पूरा करता।


text:
पटना : देशकेँ सात राज्य समेत बिहारक राज्यपाल बदलल जेबाक खबैर भेटि रहल अछि। बिहारक वर्तमान राज्यपाल सत्यपाल मलिक केर जम्मू-कश्मीर केँ भार देल गेलनि अछि, ओतहि लालजी टंडन आब बिहारकेँ गवर्नर बनाओल गेल छथि।
जनतब हो जे मंगलदिन राष्ट्रपति भवन सँ जारी कयल पत्रमे उक्त जानकारी देल गेल अछि। जारी पत्रक आधार पर सत्यपाल मलिक आब जम्मू-कश्मीर केँ आ लालजी टंडन बिहार केँ राज्यपालक कुर्सी सम्हारताह।
श्रीमती बेबी रानी मौर्या केँ उत्तराखंडक राज्यपाल बनाओल गेल छन्हि। बिहार निवासी आ मेघालय केँ राज्यपाल गंगा प्रसाद केँ सिक्किम स्थानांतरित कयल गेलनि अछि। गंगा प्रसाद केर स्थान पर तथागत राय मेघालय केँ नव राज्यपाल हेताह। बता दी जे तथागत राय एखन त्रिपुरा केर राज्यपाल छथि।


text:
- हर डेग पर फाइल रुकला स भ रहल अछि विमान सेवा मे देरी
- केवल पटना जमशेदपुर नहि, चारिटा शहर स शुरू होएत सेवा
- सुरक्षा जांचक जिम्मेदारी पर नहि भ सकल अछि कोनो फैसला
- अनुमतिपत्र भेटलाक दोसर दिन शुरू होएत सेवा
- अगिला सप्ताह जारी भ सकैत अछि किराया क सूची
दरभंगा/पटना/ नई दिल्ली । दरभंगा, पूर्णिया, गया आ पटनाक बीच हवाई सेवा मे डीजीसीए अडंगा लगा देलक अछि। इ सेवा कए एहि मास शुरू करबाक योजना छल, मुदा स्प्रिट एयरलाइंस स प्राप्त भेल आधिकारिक जानकारीक अनुसार जीडीसीए एहि सेवा लेल एखन धरि अनुमतिपत्र नहि देलक अछि। स्प्रिट एयरलाइंस क पटना एयरपोर्ट मैनेजर सुरेश प्रसाद इसमाद स एहि संबंध मे पूछला पर साफ तौर पर कहला जे डीजीसीए द्वारा अडंगा लगेबाक कारण इ सेवा एखन धरि शुरू नहि भ सकल अछि जखन कि कंपनी जरूरी कागजात बहुत दिन पहिने डीजीसीए लग पठा चुकल अछि। ओ कहला जे कंपनी दिस स सबटा पेपरवर्क भेल चुकल अछि ओकर बावजूद डीजीसीए दिस स अफ्रूवल देबा मे देरी बुझबा मे नहि आबि रहल अछि, जखन कि एहि सेवा लेल जहाज तक आबि चुकल अछि। सेवा शुरू करबा संबंधि तिथि पर श्री प्रसाद क कहब छल जे कंपनी सब प्रकारस तैयार अछि जहिया जीडीसीए क अनुमति पत्र भेटत ओकर दोसर दिन हम अपन सेवा शुरू कए देब।
एकटा सवाल क उत्तर मे श्री प्रसाद कहला जे कंपनी केवल पटना आ जमशेदपुर क बीच सेवा नहि शुरू करत, बल्कि बिहारक तीनटा शहर स सेहो सेवा शुरू कैल जाएत, मुदा पटना, गया आ जमशेदपुर हवाईअडडा पर सुरक्षा जांच मे कोनो दिक्कत नहि अछि, मुदा दरभंगा आ पूर्णिया मे सुरक्षाक जिम्मा केकर होएत एहि पर एखन धरि सरकार संग तय नहि भ सकल अछि। एहि ठामक सुरक्षा राज्य सरकार क हाथ मे होएत या कंपनी अपन स्तर स व्यवस्था करत इ फैसला एखन हेबाक अछि। किया कि दरभंगा आ पूर्णिया दरअसल एयरबेस अछि एयरपोर्ट नहि। मुदा एहि समस्या क हल सेहो जल्द निकालि लेल जाएत। किराया सम्बन्धी सवाल पर श्री प्रसाद कहलथि जे एहि विषय पर जीडीसीए स अनुमति भेटलाक बाद किछु तय भ सकत, आशा करैत छी अगिला सप्ताह तक किराया संबंधी खाका लोक कए उपलब्ध भ जाएत। ज्ञात हुए जे इसमाद कहने छल जे इ सेवा अक्टूबर क अंत तक उपलब्ध भ जाएत।
प्रसाद क अनुसार कंपनी भागलपुर लेल सेहो प्रयासरत छल मुदा राज्य सरकार भागलपुर मे विमान उतारबा लेल 63 हजार टका मांगि रहल अछि जखन कि दरभंगा आ पूर्णिया मे विमान उतारबा लेल भारतीय वायुसेना केवल नौ हजार टका ल रहल अछि। प्रसाद कहला जे दिल्ली आ कोलकाता एखन जोडब संभव नहि अछि मुदा बगलक राज्य झारखंडक दूटा शहर रांची आ जमशेदपुर सेहो एहि सेवा स जुडि जाएत।
ज्ञात हुए जे इ कंपनी पिछला साल सेहो एहन प्रयास केने छल मुदा तकनीकी कारण स सफल नहीं भ सकल। एकर बाद लोक एहि सेवा कए लकए नाउम्मीद भ चुकल छल। महाराज दरभंगा क दरभंगा एयरलाइंसक बाद इ पहिल मौका छल जखन कोनो निजी कंपनीक सेवा दरभंगा हवाई अड्डा स शुरू हुए जा रहल अछि।
देर आये दुरुस्त आये क कहावत कए चरितार्थ करैत स्प्रीट एयर लाइन यात्री क बढैत संख्या कए देखैत अपन तीन सीटर क स्थान पर दस सीटर विमान उतारि रहल अछि। नव सेवा कई मायने मे फायदेमंद साबित भ सकैत अछि। तीन क जगह 10 यात्री कए लकए उड़ान भरला स विमान किराया कम भ सकैत अछि, आ पटना क अलावा महानगर क लेल सेहो सेवा आरंभ हेबाक संभावना बढ़त। यात्री कए सामान लकए चलबा मे सेहो सहूलियत होएत। सुरेश प्रसाद कहलथि अछि जे एकरा लेल जर्मनी क एकटा कंपनी स भाड़ा पर विमान लेल गेल अछि, जे दिल्ली पहुंच चुकल अछि। प्रसाद कहला जे सरकार अगर मदद करए त भगलपुर आ मुजफ्फरपुर स सेहो इ सेवा शुरू भ सकैत अछि। हालांकि मुजफ्फरपुर जिला प्रशासन क दिस स हवाई अड्डा कए उड़ान लायक बनेबा लेल आहूत बैठक बेर-बेर टलला स स्प्रीट एयर लाइन निराश अछि। पटना एयर पोर्ट मैनेजर श्री प्रसाद कहैत छथि जे अगर मुजफ्फरपुर क एयर पोर्ट दुरुस्त भ जाए त सीधा कोलकाता, मुंबई क लेल सेहो सेवा शुरू करबा क विचार भ अछि।


text:
दरभंगा । कोविड-19 लॉकडाउन क बीच मिथिला मूल क लोक सब रविदिन अपन समृद्ध सांस्कृतिक विरासत आ पहचान कए बढ़ावा देबा लेल ट्विटर पर एकटा अदभुत, अविश्वासनीय, अकल्पनीय अभियान चला इतिहास रचि देलथि। लामबंदी मे कमजोर रहल मैथिल समाज रविदिन ट्विटर पर ट्रेंड भ दुनिया कए चौंका देलक।
मिथिलाकॉलिंग नामक ट्विटर पर चलल इ अभियान विशुद्ध रूप स मिथिला मूल क लोकक एकटा गैर-राजनीतिक पहल छल, जो दुनिया क विभिन्न हिस्सा मे सक्रिय छल। अप्रवासी मैथिल क विशेष रूप स युवा वर्ग अभियान मे भाग लेलक आ मिथिलाक कला, संस्कृति और सामाजिक पहलु स संबंधित रोचक तथ्य साझा केलक।
आश्चर्य क गप इ रहल जे, “मिथिलाकॉलिंग” नामक इ अभियान महज एक छू मिनट मे भारत मे दस पायदान क भीतर ट्रेंड करै लागल। अभियान चारि घंटा क भीतर भारत मे एक लाख स बेसी ट्वीट क संग पहिल रैंक प्राप्त केलक। विश्व स्तर पर शीर्ष 25 क सूची मे ट्रेंड भेल। मिथिलाक नाम पर लामबंदी क इ पिछला 50 साल मे सबसे सफल अभियन रहल। एहि अभियान मे सब वर्गक लोक हिस्सा लेलक, नौकरशाह, डॉक्टर, शिक्षाविद, पत्रकार, खिलाडी, वैज्ञानिक आ राजनीति से जुडल लोक सेहो बढि चढि कए भाग लैत देखल गेल।
नवभारत टाइम्स के पत्रकार नरेंद्र नाथ कहैत छथि, ”हम सब मिथिला क्षेत्र क समृद्ध विरासत आ क्षमता क बारे मे लोक कए जागरूक करबा लेल एहि अभियानक कल्पना केने रही, जाहि मे मिथिलाक लोक शामिल छलथि।” पत्रकार पंकज प्रसुन कहैत छथि जे लॉकडाउन क समय क हम सब सदुपयोग कैल। लॉकडाउन क एहि समय मे एकटा इतिहास रचि देल गेल। कुछ दिन पहिने तक मिथिलाक नाम पर पांच सौ लोक जमा नहि होइत छल। पिछला किछु दिन पहिने एकटा अभियान Mithilarise स लामबंदी क नव जमीन भेटल छल, ओ अभियान सेहो ट्विटर पर महत्वपूर्ण स्थान प्राप्त क देश ध्यान मिथिला दिस आकर्षित केने छल। 19 अप्रैल क इस दिन आब हरदम स्मरण रहत, किया त एहि दिन पहिल बेर ट्विटर पर मिथिला शब्द पहिल पायदान पर ट्रेंड कर रहल छल। एक लाख स बेसी लोक एहि हैशटैग कए ट्वीट केलथि। सेहो महज किछु घंटा मे। अभियानक सूत्रधार आ मिथिला स्टूडेंट यूनियनक महासचिव आदित्य मोहन कहैत छथि जे एहि अभियान मे सब पंथ आ विचारक लोक भाग लेलक। करीब 30टा देश मे बसल मिथिला क लोक ट्वीट केलथि अछि। खास बात इ रहल जे एहि दौरान लोक मिथिला क पिछड़ेपन क कारण कए खूब उजागर केलथि। जनप्रतिनिधि पर सेहो खूब सवाल भेल। मिथिला आ मैथिली लेल मैथिल कए लामबंद करबाक इ अभियान एकटा पैघ सफलता क रूप मे देखल जा सकैत अछि।
द टेलीग्राफ क पत्रकार विजयदेव झा कहैत छथि जे हमरा सब कए आब जानकीनंदन सिंह, लक्ष्मण झा आ सुरेंद्र झा सुमन सन नेता चाही जेकर एक मात्र लक्ष्य मिथिला छल। इसमाद क शोध संपादक सुनील कुमार झा कहैत छथि जे मिथिला एकटा एहन क्षेत्र अछि जेकर इतिहास काफी समृद्ध रहल अछि, मुदा राजनीतिक इच्छाशक्ति क अभाव कहू या अन्य कारण एखुनका दौर मे इ अत्यंत पिछड़ल इलाका भ चुकल अछि।
आइ बहुत लोक इ सवाल क रहल छथि जे एहि प्रकारक ट्रेंड स की होएत। एनडीटीवीक पत्रकार दयाशंकर सिंह एहि संबंध मे कहैत छथि जे हम मैथिल सब भाषाक नाम पर एकजुट भ जाइत छलहुं मुदा क्षेत्र क समस्या लेल हमर लामबंदी बेहद कमजोर छल। कमजोर लामबंदी क कारण सरकार हमर सबहक गप नहि सुनैत छल आ विकासक मामला मे हम सब पछुआ गेल छी। इ अभियान हमर सबहक कमजोर लामबंदी कए मजबूत हेबाक प्रमाण बनत। ठीक छै जे सम्मेलन, सभा या रैली मे हम सब एतबा संख्या मे जमा नहि भ सकलहुं अछि, मुदा एहि मच पर सेहो एतबा संख्या मे लामबंद भेनाइ कम आश्चर्यक गप नहि अछि। आजुक तारीख मे प्रधानमंत्री स लकए मुख्यमंत्री आ तमाम नीति निर्धारक अधिकारी ट्विटर क गतिविधि पर नजरि रखने छथि। मिथिला स जुड़ल मुद्दा अगर ट्विटर पर ट्रेंड करत त एकर बहुत दिन तक अनदेखी नहि कैल जा सकैत अछि। जनप्रतिनिधि सेहो सतर्क हेताह आ सरकार सेहो जागत।
मैथिलक एहि लामबंदी पर मीडिया संस्थान क सेहो नजर बनल रहल। ट्विटर क ट्रेंडिंग कए देखकए तमाम राष्ट्रीय चैनल कए बुझबा मे आबि गेल जे मिथिला कए प्रमुखता स स्थान देब आब टीआरपी क मामला अछि। ट्विटर पर टॉप ट्रेंड करबाक अर्थ इ सेहो भेल जे मिथिला क लोक सोशल मीडिया पर काफी एक्टिव छथि। बस एहि समाज कए लामबंद करबाक जरुरत छै, जे आब भ रहल छै।


text:
मेनारा टेलिकम
मेनारा टेलिकम एक गगनचुम्बी इमारत छी। इमारत आधिकारिक रुपसँ मलेशियाक चौथा प्रधानमन्त्री तुन डा. महाथिर मोहम्मदद्वारा ११ फरवरी २००३मे खोलल गेल छल। कम्प्लेक्समे एकटा थियेटर सेहो अछि, जाहिमे २,५०० दर्शक बैस सकैत अछि आ एकटा बडका प्रार्थना हल (सुरौ) आ खेल सुविधा सेहो शामिल अछि।
भाडेदारसभ[सम्पादन करी]
सन्दर्भ सामग्रीसभ[सम्पादन करी]
- ↑ १.० १.१ १.२ १.३ "Menara Telekom - The Skyscraper Center", Council on Tall Buildings and Urban Habitat।
- ↑ "मेनारा टेलिकम", SkyscraperPage।
बाह्य जडीसभ[सम्पादन करी]
- टेलिकम मलेशिया
- मेनारा टेलिकम सीटीयुबीएच गगनचुम्बी भवन सेन्टरमे
- हिज्जास कस्तूरी एसोसिएट्स


text:
पटना । उपमुख्यमंत्री आ वाणिज्य कर मंत्री सुशील कुमार मोदी कहला अछि जे आब वाणिज्य कर विभाग मे कोनो काज मैनुअली नहि होएत। क्षेत्रीय कार्यालय स पठाउल जा रहल रिपोर्ट सेहो आब मैनुअली नहि आउत। अधिकारी कए बैसार लेल बेर -बेर पटना क चक्कर काटबा स सेहो मुक्ति भेट गेल अछि। श्री मोदी अपन कक्ष मे वीडियो कॉन्फ्रेंसिंग सिस्टम कए शुभारंभ केलाक बाद इ गप कहलथि। ओ कहला जे अधिकारी अपन मानसिकता मे बदलाव आनथि। जखन सरकार नव-नव तकनीकी सुविधा उपलब्ध करा रहल अछि त जनता कए सेहो कार्यालय क चक्कर लगेबा स मुक्ति भेटबाक चाही पहिल जुलाई स अंतरराज्यीय व्यापार लेल फॉर्म सी कए ऑनलाइन कैल जा रहल अछि। एहि स टैक्स चोरी रोकबा मे विभाग कए मदद भेटत।
maithili news, mithila news, bihar news, latest bihar news, latest mithila news, latest maithili news, maithili newspaper


text:
14
यीशुक सम्बन्ध मे हेरोदक अन्दाज
1 ओहि समय मे ओहि प्रदेशक शासक हेरोद यीशुक काज सभक चर्चा सुनलनि। 2 ओ अपन दरबारी सभ केँ कहलनि, “ई तँ बपतिस्मा देनिहार यूहन्ना अछि! ओ मुइल सभ मे सँ जीबि उठल अछि, आ तेँ चमत्कार करबाक एहन सामर्थ्य ओकरा मे क्रियाशील अछि।”
यूहन्नाक मृत्यु वला घटना
(मरकुस 6:14-29; लूका 9:7-9)
3 यूहन्ना हेरोद द्वारा कोना मरबाओल गेल छलाह से घटना एहि प्रकारेँ अछि—हेरोद अपन भाय फिलिपुसक स्त्री हेरोदियासक कारणेँ यूहन्ना केँ पकड़बा कऽ बन्हबौने छलथिन आ जहल मे राखि देने छलथिन, 4 किएक तँ यूहन्ना हेरोद केँ बेर-बेर कहने छलथिन जे, “अहाँ भायक स्त्री केँ राखि कऽ धर्म-नियमक आज्ञाक उल्लंघन कऽ रहल छी।” 5 हेरोद यूहन्ना केँ मारि देबऽ चाहैत छलाह, मुदा ओ लोक सभ सँ डेराइत छलाह, किएक तँ लोक सभ यूहन्ना केँ परमेश्वरक प्रवक्ता मानैत छलनि।
6 मुदा जखन हेरोदक जन्म-दिन अयलनि तँ हेरोदियासक बेटी अतिथि सभक सामने नाँचि कऽ हेरोद केँ ततेक ने प्रसन्न कऽ देलकनि 7 जे ओ सपत खाइत ओकरा वचन देलथिन जे, “तोँ जे किछु हमरा सँ मँगबह, से हम तोरा देबह।” 8 बच्चीक माय ओकरा सिखा-पढ़ा कऽ कहबौलकैक जे, “हमरा बपतिस्मा देनिहार यूहन्नाक मूड़ी एखने थारी मे अनबा दिअ।” 9 ई सुनि राजा उदास भऽ गेलाह, मुदा तैयो अपन सपत आ उपस्थित आमन्त्रित सभक कारणेँ ओ आज्ञा देलनि जे ओकर माँग पूरा कयल जाय। 10 ओ सिपाही केँ पठा कऽ जहल मे यूहन्नाक मूड़ी कटबा देलथिन। 11 यूहन्नाक मूड़ी एकटा थारी मे आनल गेल आ बच्ची केँ दऽ देल गेलैक। ओ लऽ कऽ चलि गेल और अपना माय केँ दऽ देलकैक। 12 यूहन्नाक शिष्य सभ अयलाह आ अपन गुरुक लास लऽ जा कऽ कबर मे राखि देलथिन। तकरबाद जा कऽ ई समाचार यीशु केँ सुनौलथिन।
पाँचटा रोटी आ पाँच हजार आदमीक भोजन
(मरकुस 6:30-44; लूका 9:10-17; यूहन्ना 6:1-14)
13 यीशु ई समाचार सुनि एकटा नाव पर बैसि कऽ चुप-चाप कोनो एकान्त स्थानक लेल विदा भऽ गेलाह। लोक सभ जखन ई बात बुझलक तँ नगर-नगर सँ बहुतो लोक पैदले हुनका पाछाँ विदा भऽ गेल। 14 यीशु जखन नाव सँ उतरलाह आ लोकक बड़का भीड़ केँ जमा देखलनि तँ हुनका ओहि लोक सभ पर दया आबि गेलनि और ओकरा सभ मे जे रोगी-बिमार सभ छलैक तकरा सभ केँ ओ स्वस्थ कऽ देलथिन।
15 जखन साँझ पड़ऽ लागल तँ यीशुक शिष्य सभ हुनका लग आबि कहलथिन, “ई जगह बस्ती सँ दूर अछि आ साँझ पड़ऽ वला अछि, तेँ एकरा सभ केँ विदा कऽ दिऔक जाहि सँ ई सभ लग-पासक गाम सभ मे जा कऽ अपना लेल किछु खयबाक वस्तु किनि सकत।” 16 मुदा यीशु शिष्य सभ केँ उत्तर देलथिन, “एकरा सभ केँ एतऽ सँ पठयबाक कोनो आवश्यकता नहि अछि। अहीं सभ एकरा सभ केँ भोजन करबिऔक।” 17 शिष्य सभ कहलथिन, “हमरा सभ लग, बस, पाँचेटा रोटी आ दुइएटा माछ अछि।” 18 यीशु कहलथिन, “ओ सभ हमरा लग आनू।” 19 तकरबाद ओ लोक सभ केँ घास पर बैसि जयबाक आज्ञा देलथिन। ओहि पाँचटा रोटी आ दूटा माछ केँ ओ हाथ मे लेलनि और स्वर्ग दिस तकैत परमेश्वर केँ धन्यवाद देलनि। तखन ओ रोटी केँ तोड़ि-तोड़ि कऽ शिष्य सभ केँ देलथिन आ शिष्य सभ लोक सभ मे परसि देलनि। 20 सभ केओ भरि इच्छा भोजन कयलक और शिष्य सभ जखन उबरल टुकड़ा सभ बिछलनि तँ ओ बारह पथिया भेल। 21 भोजन करऽ वला मे स्त्रीगण आ बच्चा सभ केँ छोड़ि पुरुषक संख्या लगभग पाँच हजार छल।
झीलक पानि पर यीशु चललाह
(मरकुस 6:45-52; यूहन्ना 6:15-21)
22 तकरबाद यीशु अपना शिष्य सभ केँ तुरत नाव पर चढ़ि कऽ अपना सँ पहिने झीलक ओहि पार चल जयबाक लेल आज्ञा देलथिन आ अपने ओतहि रहि कऽ भीड़क लोक सभ केँ विदा करऽ लगलाह। 23 लोक सभ केँ विदा कयलाक बाद ओ एकान्त मे प्रार्थना करऽ लेल पहाड़ पर चल गेलाह। साँझ पड़ि गेल छल आ ओ ओतऽ एसगरे छलाह। 24 शिष्य सभ जाहि नाव पर गेल छलाह से कछेर सँ दूर पहुँचि लहरि मे डगमग कऽ रहल छल, किएक तँ हवा विपरीत दिस सँ बहि रहल छलैक। 25 यीशु रातिक चारिम पहर मे झीलक पानि पर चलैत शिष्य सभक दिस गेलाह। 26 मुदा शिष्य सभ हुनका पानि पर चलैत देखि घबड़ा गेलाह आ कहलनि जे, “भूत अछि!” और डरक मारे चिचियाय लगलाह। 27 एहि पर यीशु हुनका सभ केँ तुरत कहलथिन, “साहस राखू! हम छी, नहि डेराउ।” 28 तखन पत्रुस हुनका कहलथिन, “यौ प्रभु, जँ अहीं छी तँ हमरा पानि पर चलैत अपना लग अयबाक आज्ञा दिअ।” 29 यीशु कहलथिन, “आउ।” तखन पत्रुस नाव सँ उतरि कऽ पानि पर चलैत यीशुक दिस बढ़लाह। 30 मुदा जखन देखलनि जे हवा कतेक जोर सँ बहि रहल अछि तँ डेरा गेलाह आ डुबऽ लगलाह। ओ चिचियाइत बजलाह जे, “यौ प्रभु, हमरा बचाउ!” 31 यीशु तुरत हाथ बढ़ा कऽ हुनका पकड़ि लेलथिन आ कहलथिन, “अहाँक विश्वास एतेक कम किएक भऽ गेल! अहाँ सन्देह किएक कयलहुँ?” 32 तकरबाद जखन ओ सभ नाव पर चढ़ि गेलाह तँ हवाक बहनाइ शान्त भऽ गेल। 33 जे सभ नाव पर छलाह, से सभ हुनका पयर पर खसैत कहलथिन, “निश्चय अहाँ परमेश्वरक पुत्र छी।”
34 झील केँ पार कऽ कऽ ओ सभ गन्नेसरत क्षेत्र मे पहुँचलाह। 35 ओहिठामक लोक सभ जखन हुनका चिन्हि लेलकनि तँ अपना लग-पासक इलाका मे यीशुक पहुँचबाक समाचार पसारि देलक। लोक सभ अपन सभ रोगी-बिमार केँ हुनका लग आनऽ लगलनि 36 और हुनका सँ नेहोरा करऽ लगलनि जे, “एकरा सभ केँ अहाँ अपन कपड़ाक खूटो छुबऽ दिऔक।” जे-जे रोगी-बिमार सभ यीशुक कपड़ा छुबि लेलक से सभ स्वस्थ भऽ गेल।


text:
दरभंगा:[प्रणव चौधरी] दरभंगा में शुक्रदिन भोरे एगो बड पैघ हादसा भँ गेल। शुक्रदिन भोरे लगभग 5:00 बजे दरभंगा जंक्शनक यार्ड में शंटिंग केर दौरान दरभंगा-कोलकाता एक्सप्रेसक तीनटा जनरल डिब्बा पटरी पर सs उतैर गेल।ओ़हि समय ट्रेन में कोनो भी यात्री चरहल बगई छल। बताओल जा रहल अछि कि ड्राइवर ट्रेन केँ निर्धारित कैल जगह सs ज्यदा दूर लs गेल आओर पटरी बदलैए बला जगह पर गैप सेहो ज्यदा छल।एही मौका पर समस्तीपुरक एडीआरएम जांचक लेल पहुंच गेल छल।प्राप्त जानकारीक अनुसार काइल भोर में लगभग 5:00 बजे केँ आसपास शंटिंग केँ दौरान शंटिंग यार्डक सीमा सs रैक केर आगा बढ़ला सँ ट्रेनक तीनटा कोच पटरी सs नीचा उतैर गेल छल। एगो कोचक एक तरफक चक्का आओर दुटा कोचक दुनु चक्का पटरी सs उतैर गेल छल।एही घटनाट सूचना मिलैत समस्तीपुरक रेल मंडलक एडीआरएम संत राम मीणा एआरटी मशीन और अप्पन पूरा टीमक संग घटनास्थल पर पहुंचक अप्पन काज चालू कs देने छलैथ। एडीआरएम श्री मीणा सs बातचीत करबा पर कहलैथ जेँ एहीकेँ जांचक उपरांत दोषी पर कार्रवाई कैल जैत।इमहर दुगो डिब्बा केँ पटरी पर चढ़ा देल गेल छल।ओर तेसर डिब्बे केँ सेहो चरहेबाक कोशिश कैल जा रहल छल।
#ट्रैन हादसा #दरभंगा # मैथिली समाचार


text:
रजनीश शेखर, जमशेदपुर । अप्रैल ५, २०१६. मैथिली जिन्दाबाद!!
उद्घाटन समारोहक मुख्य अतिथि झारखंड सरकारक मंत्री सरयू राय अपन उद्बोधनमे मैथिली के शीघ्र झारखंड केर दोसर राजभाषाक दर्जा देबाक घोषणा केलनि । एहि सत्रमे नगरक पुलिस अधीक्षक चन्दन झा,राष्ट्रपति पुरस्कार सँ सम्मानित सीमा सुरक्षा बलक अधिकारी अश्विनि झा,परिषदक महासचिव ललन चौधरी,अध्यक्ष लक्ष्मण झा सहित अन्य उपस्थित छलाह,उद्घाटन सत्र केर संचालन केलनि मैथिली विभागाध्यक्ष डा अशोक अविचल ।
तकर बाद आरम्भ भेल सांस्कृतिक सत्र । आब उद्घोषणाक जिम्मेदारी छल सार्थक संचालन लेल चर्चित युवा अभियानी किसलय कृष्ण आ अभिनेत्री जानबी झा केर हाथमे । ई दुनू सार्थकता संग उपस्थित जनसमूहके भाषा प्रति सचेत करैत मनोरंजनक बरखाक फुहार परसैत रहलाह । तरंग द्वारा अनिल पतंग लिखित आ पंकज निर्देशित जट जटिन नृत्य नाटिका बेस चर्चित रहल । तहिना शिव कुमार झा आ शंकरनाथक गीति युगलबन्दी मैथिली मंचक गौरवपूर्ण इतिहास के मोन पाड़ि देलक । प्रसिद्ध गायिका रंजना सिंह,प्रिती मिश्रा,मिथिलेश आदि गीत प्रस्तुत क दर्शक केर मोन मोहि लेलनि ।
दोसर साँझ कुंजबिहारी मिश्र अपन गायिकीक छटा परसलनि । एहि अवसर पर लक्ष्मीनाथ गोस्वामी केर मैथिली पद्य नामक पोथीक विमोचन सेहो भेल । समारोहक मुख्य आकर्षण छल मिथिला खान पान आ संस्कृति सँ जुड़ल विभिन्न स्टाल जे जमशेदपुर केर गोपाल मैदान के मिथिला हेबाक अनुभूति द रहल छल ।


text:
मधुबनी : मिथिला स्टूडेंट यूनियन मधुबनी इकाई द्वारा काल्हि 10 अगस्त, रविदिन मुजफ्फरपुर आ मधुबनी बालिका गृह यौन शोषण कांडक दोषी केँ सजा भेटबाक सुस्त कार्यशैलीक विरोधमे मिसू मधुबनी जिला प्रवक्ता विजय श्री टुन्नू केर नेतृत्वमे बिहार मुख्यमंत्री श्री नीतीश कुमारकेँ शवयात्रा निकालि मधुबनी जिलाधिकारी समक्ष जमिकय प्रदर्शन कयल गेल। दोषीकेँ जा धरि फाँसीक सजा नहि होयत ताधरि चरणबद्ध तरीकासँ आंदोलन करबाक निर्णय मिसू द्वारा लेल गेल। मधुबनी बालिका गृह संचालिका आओर हुनक पति केर राजनैतिक सम्बन्धक जाँच अतिशीघ्र कय, कार्यवाई करबाक संगहि 22 टा मृत बालिका एवं 6 लापता बालिकाक मादे स्पष्टीकरण केँ माँग सेहो मिसू द्वारा कयल जेबाक खबैर भेटल अछि।
जनतब करा दी जे ई शवयात्रा मधुबनी स्टेशन चौक सँ आरम्भ भए थाना चौक होएत जिलाधिकारी कार्यालय धरि पहुँचल, जेतहि अहि घटनाक्रमक प्रति सरकारक उदासीनताकेँ खिलाफ खूब जामिकय बवाल काटल जेबाक खबैर आबि रहल अछि। मिसू सेनानी एतबा धरि नहि रुकलाह बल्कि वर्तमान मुख्यमंत्रीकेँ इस्तीफा देबाक माँग सेहो कयलक अछि।
मिसू मधुबनी प्रवक्ता श्री टुन्नू अपन संबोधनमे कहलनि जे उक्त घटनाक्रम सँ समूचा देशे नहि अपितु पूरा विश्वमे मिथिलाक नाम कलंकित भेल अछि। राजनैतिक चाटुकार लोकक संरक्षण हेतु राज्य सरकार अहि कांडक जाँचकेँ प्रभावित करबाक असफल चेष्टा कय रहल अछि। आगाँ अपन संबोधनमे श्री टुन्नू कहलनि जे मिथिला स्टूडेंट यूनियन सुप्रीमकोर्टक देखरेख सँ बिहारमे राष्ट्रपति शासन लगा अहि मामलाकेँ जाँच कराओल जेबाक माँग करैत अछि संगहि दोषी पर कार्यवाई हेतु स्पेशल टास्क फोर्सक गठन सेहो कयल जाय।
मिसू द्वारा आयोजित अहि शवयात्रामे मनोहर, आम कार्यकर्ता रणधीर झा, जिला उपाध्यक्ष विकास कुमार, जिला विश्विद्यालय प्रभारी मयंक विश्वास, निरंजन पासवान, रमेश पासवान, अमरजीत, दीपक बजाज, प्रशांत, विक्की सिंह सहित आरओ बहुतरास सेनानीक सहभागिता छल।


text:
ऐही घटनाक बारे मे सएपी दीपक बरनवाल मीडिया सँ बात करैत कहलनि कि ई गैंग दरभंगा, मधुबनी आओर सुपौल जिला मे शक्रिय छल। लुटेरा गैंगक सदस्य चोरी आओर लूटपाट केँ गाड़ी क' नेपाल केर इलाका मे पांच सँ दस हजार टाका मे बेचैत छल।
सएपी दीपक बरनवाल आगा कहलनि कि ई गैंग अगबे 2017 मे 150 सँ बेसी मोटरसाइकिल लूटने छल। गैंग केर सदस्य सभ पहिने गाड़ी पर निशाना बनबैत छल, फेर रेकी करैत छल आओर मौका भेटते मास्टर चाभी सँ मोटरसाइकिल खोएल फरार भ' जायत छल। फिलहाल, पुलिस ऐहिके बड़का कामयाबी मानैत चोरी आओर लूटक घटना पर अंकुश लगेबाक बात कही रहल अछि।


text:
औरंगाबाद। 06 फरवरी। कुख्यात आतंकी संगठन आईएसआईएस केर मौजूदगीक बिहार मे फेर संकेत भेटल अछि। औरंगाबाद मे एक देबाल पर आईएसआईएस केँ एक पोस्टर भेटलाक बाद पूरा इलाका मे हड़कंप मचल अछि। एहि पोस्टर के जरिए आईएस आईएसआईएस लोग सभसँ संगठन संग जुड़बाक अपील केना अछि। एम्हर, ई पोस्टर सामना अएलाक बाद केंद्रीय जांच एजेंसि द्वारा अलर्ट जारी क' देल गेल अछि।
प्राप्त खबैर केर मुताबिक औरंगाबाद जिला मे ब्रह्मर्षि चौक लग एक दीवार पर ई पोस्टर साटल भेटल अछि। पोस्टर पर हरयरका रंग सँ उर्दू आओर अंग्रेजी मे आईएसआईएस संग जुड़बाक अपील कायल गेल अछि। राहगीर सभ ऐहिक सूचना तुरंत पुलिस केँ देलक।


text:
की हमर संविधान खतरा मे अछि?
– Kaushalkishore Jha
पिछला सप्ताह हमरा लोकनि दूटा अभूतपूर्व घटना के गवाह बनलौं जे हमर वर्तमान संविधान के स्थायित्व पर प्रतिकूल प्रभाव डालि सकैत अछि । पहिल छल नेपाल के सुप्रीम कोर्ट के वर्तमान निलंबित मुख्य न्यायाधीश के पिछला संसद में निवर्तमान संसद सदस्य द्वारा हुनका खिलाफ लगाओल गेल महाभियोग के कदम के ओकर कार्यकाल में निपटारा नै भेला के बाद घर-गिरफ्तारी आ दोसर जखन नागरिकता अधिनियम दू-दू बेर बहुमत के संग सदन सँ पारित भ गेल तखन निर्धारित समय अवधि में सम्माननीय राष्ट्रपति द्वारा अनुमोदित नहि भ सकब । ई दूनू घटना हमर संविधान आ व्यापक रूप सँ संवैधानिकता के इतिहास पर दूरगामी परिणाम प्रभाव दय सकैत अछि ।
नेपालक संविधान, २०७२, पैछला सात दशक वा ओहिसँ बेसी समयसँ बहुत लम्बा संघर्षक परिणाम अछि । राणा वंश के पतन के ठीक बाद संविधान सभा के मांग शुरू भेल आ ओकर बाद पंचायत युग के छोड़ि कय सब सरकार जे सत्ता मे आयल छल ओ संविधान सभा के मुद्दा के बल देलखिन्ह जाहि सं एकटा एहन संविधान बनाओल जा सकय जकरा देश भरि के विशाल समर्थन मिलत आ जतए नेपाल मे रहनिहार समस्त समुदाय आ वर्गक समान आ समतापूर्ण सार्थक सहभागिता होयत जाहि सँ संविधान पर सबहक स्वामित्व भ सकत । 2063 के अंतरिम संविधान सेहो नेपाली समाज के विभिन्न वर्ग द्वारा विभिन्न स्थान एवं क्षेत्र मे विभिन्न सशस्त्र एवं गैर सशस्त्र संघर्षक परिणाम छल । एकरा मूर्त रूप देबय मे हजारों लोक अपन जान के बलिदान देलखिन्ह । 2064 आ 2070 दुनु के संविधान सभा किछु मुद्दा केँ छोड़ि लगभग सब मुद्दा के सभाक समक्ष लाबय के कोशिश केलक, सब समूह के नेता आ प्रतिनिधि अपन हित समूह के बेहतरी के लेल बेजोड़ पैरवी केलनि । किछु मुद्दा छोड़ि कए बहुत रास मुद्दा पर आम सहमति सेहो बनल।
बीच मे संविधान बनेबाक समय देशक भीतर अनेक अन्य हित समूह, एनजीओ आ आईएनजीओ, नेपाल सँ प्रत्यक्ष वा परोक्ष रूप सँ सम्बन्धित अन्तर्राष्ट्रिय समुदाय, हमरा सभक निकटतम पड़ोसी आ अन्य समय-समय पर संविधानसभा आ ओकर नेता लोकनि केँ अपन एजेण्डा सँ प्रभावित करबाक प्रयास सेहो कयलनि जे हुनका लोकनिक रुचि आ लगानी अनुसार काफी स्वाभाविक छलैक आर ओकरा सँ सही तरीका सँ निपटै के सेहो छलैक, जे कि कोनो विदेशी हित समूह सँ अपन कूटनीतिक आ गुप्त सम्बन्ध केर आधार पर बिना चिढ़ेने सुलझेबाक रहैक । संगहि ईहो देखल गेलैक कि दोसर संविधान सभाक कार्यकाल के अंतिम चरण मे जखन लगभग सब बात एकदम सही ढंग सँ चलि रहैक सिवाये किछु खास समुदाय द्वारा उठायल गेल किछु गंभीर मुद्दा जेकरा सकारात्मक ढंग सँ निरन्तर वार्ता आ सदन केँ विश्वास मे रखैत समाधान कयल जा सकैत छलैक लेकिन अचानक सँ एकटा फास्ट ट्रैक मार्ग प्रमुख राजनीतिक दल के प्रभावशाली नेता सब द्वारा अपनाबैत सारा असहमति केँ एक तरफ राखिकय अपना पक्ष मे रहल विशाल संख्यात्मक बल के आधार पर अंतिम मसौदा तैयार कयल गेलैक आर परिणामस्वरूप अंतिम संविधान तैयार कयल गेलैक जेकरा राष्ट्रपतिक मंजूरी आ घोषणा लेल भेजल गेलैक । ताहि मोड़ पर महामहिम राष्ट्रपति द्वारा हुनका लोकनि केँ (नेता लोकनि सँ) बहुत विनम्रतापूर्वक आग्रह कयल जेबाक बात सेहो सुनल गेल जे संविधान घोषणा सँ पहिने संघर्षरत गुट केँ सेहो विश्वास दियाओल जाय लेकिन से सबटा व्यर्थ सिद्ध भेलैक । आ अंततः जखन एकर घोषणा खूब मस्ती आ मेला संग भेल तखन नेपालक बहुतो लोकक हृदय मे खूब प्रसन्नताक भाव संविधानसभाक एहि असाधारण उपलब्धि लेल भेलैक लेकिन ताहि ठाम दोसर दिश लाखों एहि सँ ठकल महसूस करयवला लोक भगदड़ मचौलनि आ राष्ट्रक ओहि मंगलमय दिन केँ ‘काला-दिवस’ के रूप मे चिह्नित कयलनि । एहि तरहें हम सभ देखि सकैत छी जे एहि संविधानक घोषणाक संगहि विवाद सेहो आबि गेल। संगहि बहुसंख्यक जनताक विचार यैह छल जे सरकारक संरचनाक मुद्दा, कोनो ने कोनो रूपमे संवैधानिक राजतंत्रक उपस्थिति आ धर्मसँ सम्बन्धित मुद्दा जे अंतरिम संविधानमे सर्वथा निरस्त भऽ गेल छल ताहि समस्त महत्वपूर्ण आ प्रमुख मुद्दापर नीक जेकाँ चर्चा करबाक चाहैत छल आ जरूरत बुझाइत त जनमत संग्रह के माध्यम सँ चुनबाक अधिकार लोक केँ देल जेबाक छल, मुदा ई मुद्दा सब जे कि वर्षों-वर्षों सँ हमरा सभक राजनीतिक विरासत के हिस्सा छल ओकरा दल के शीर्ष नेता सब स्वयं मंजूरी के रूप मे लेलनि, एतय सेहो, हालांकि जनता कोनो खास विद्रोह नहि केलक लेकिन एतहु स्वयं केँ ठकायल गेल बुझलक।
संघीय आ संसदीय लोकतंत्र मे सब गोटे के कानून के तहत चलय के रहैत अछि । संविधान हमरा सभक परम कानून होइछ जे देश आर एकर शासन पद्धति केर मार्गदर्शन करैत अछि । एतय एहि व्यवस्था मे कियो, जे कियो रहय, ओ कानून सँ ऊपर नहि होइछ । संप्रभुता लोकक संग अछि आ संसद मे ओकर प्रतिनिधि कानून बनेबाक माध्यम सँ सत्ताक प्रयोग करैत अछि, आ कानून केँ लागू करबाक काज ओकरहि सब द्वारा निर्मित संविधानक अनुसार गठित सरकार द्वारा कयल जाइत अछि । एहि तरहें दुनू विधायी निकाय आ सरकार देशक जनता प्रति प्रत्यक्ष वा परोक्ष रूप सँ जिम्मेदार होइत अछि । तहिना जँ न्यायिक व्यवस्थामे किछु विसंगति देखबामे अबैत अछि तखन संसद सुप्रीम कोर्टक मुखिया पर सेहो महाभियोग लगा सकैत अछि। ई लोकतंत्र केर सुंदरता थिकैक जतय हमरा सभक पास सत्ताक संतुलन रहैत अछि, सत्ता के वितरण आर एक अंग द्वारा दोसर अंग मार्फत चेक एंड बैलेंस करैत संतुलन बनल रहैत छैक ।
नेपालक जनतामे आइ-काल्हि सामान्य भावना यैह छैक जे देश आ जनताक शासन आ रक्षा करएबला ई तीनू महत्वपूर्ण अंग जे शासन संचालन करैत देश आ जनताक सुरक्षा करैत अछि ओकर झुकाव दोसर पर अपन वर्चस्वक प्रयोग करयवला छैक, उपरोक्त दुइ गोट वर्णित प्रकरण जेकर चर्चा पहिने कएने छी ताहि सहित एहेन अनेको अवसर पर जखन-जखन परिस्थिति हिनका सभक लेल अनुकूल होइत अछि तखन-तखन आन पर वर्चस्वक प्रयोग करबामे बेसी रुचि रखैत देखल गेला अछि ।
आगामी भविष्य मे आ सदा-सदा लेल अपन संविधानक रक्षा करबाक वास्ते हमरा सब लेल जे किछु आवश्यक अछि जे हमरा सब गोटे सँ अपन प्रिय देश नेपाल केर बृहत्तर हित केँ सर्वप्रथम आ सर्वोपरि रखबाक आवश्यकता अछि आ एकर पालन सर्वमान्य नागरिक सँ लैत राज्यक मुखिया धरिक लोक द्वारा निश्छलता सँ शब्द आ कर्म दुनू मे करय पड़त, तखने कोनो समूह/ क्षेत्र/ धर्म, राजनीतिक दल आ अन्य व्यक्तिगत रुचि सहित सभक हित तस्वीर मे आओत, लेकिन वर्तमान मे परिदृश्य एकदम विपरीत बुझाइत अछि आ एकरा हर हाल मे उल्टाबहे टा पड़त । तखनहि हम सब अपन महान देश आ अपन संविधान पर गर्व कय सकैत छी जखन ई भावना व्यवहार मे दृढ़ता सँ स्थापित होयत, तखन धरती पर कोनो निकाय हमरा सब केँ अपन देश आ ओकर लोक केँ महान बनेबा सँ नहि रोकि सकैत अछि। हमर संविधानक राज्यपाल आ रक्षक सहित सबहक मोन मे सद्बुद्धि बनय । संविधान जिन्दाबाद ! नेपाल दीर्घायु बनय। 🇳🇵🇳🇵🇳🇵🇳🇵
Translation: Pravin Narayan Choudhary
हमरा ई आलेख बहुत नीक लागल। हालांकि बहुत टफ अंग्रेजी मे लिखल गेल मूल आलेख छल, काफी लम्बा-लम्बा सेन्टेन्सक कारण लगभग ५ घन्टा लागि गेल। तथापि, एकर महत्व सब दिश जाय, से कामना करैत छी।
हरिः हरः!!
की हमर संविधान खतरा मे अछि?


text:
दोसर भाग-
मिथिलाक्षर सिखबाक क्रममे केवल लिखब पर्याप्त नहिं होइत अछि। आनक लिखल अक्षर पढ़ल होएबाक चाही। एही उद्देश्यसँ हम एकटा अभ्यासमाला आरम्भ कएल अछि।
फोन पर पढबामे असुविधा हो तँ डाउनलोड कए पढ़ सकैत छी।
आइसँ लगभग 100 वर्ष पुरान मिथिलाक्षरक लिखल अंश एतए प्रकाशित अछि। एकरा पढ़ि नीचाँ कॉमेंट बॉक्समे अपन टाइप कए पठा सकैत छी। अथवा हमर ईमेल bhavanathjha@gmail.com वा whatsApp 9430676240 पर हाथसँ लीखि पठा सकैत छी।
- जाहि अंशमे पढ़बामे असुविधा हो, ओतए-
- जतेक अक्षर नहिं पढा सकए ओतेक संख्यामे जोड़(+ )क चिह्न दए आगाँ बढ़ि सकैत छी।
लिप्यंतरणकार यथासाध्य अशुद्ध प्रयोगकें रेखांकित करथि। जतय अपना ऊहि छनि ओतय शुद्ध कए नीचाँ पाण्डुलिपिक पाठ लीखि देथि। जँ कोनो अक्षर छुटल छै आ लिप्यंतरणकार दृढ छथि जे एतय यैह अक्षर हेतैक तँ ओकरा कोष्ठमे लिखि देथि।
एकर लिप्यंतरण दिनांक 21 मार्च, 2021 केँ देल जाएत।


text:
मुदा दू दिन पानि भेलाह के बाद गर्मी सं लोक के फेर हाल बेहाल. लोक के बादल के दर्शन नहि.
लोक फेर सं प्रचंड गर्मी सं
त्रस्त छथिन्ह. पारा दिन पर दिन चढ़ले जा रहल अछि. लगैत अछि जेना कालक पहरा पड़ि रहल अछि.
एहि बेर तं गर्मी के ई हाल अछि जे लगैत अछि गाछक एकोटा पत्ता तक नहि हिलैत अछि. हाथक पंखा...बैन डोलाबैत-डोलाबैत हाथ दुखा रहल अछि. भरि राति कच्छ-मच्छ करैत बितैत अछि.
हवा बहबो करैत अछि तं झरख सं देह जरय लगैत अछि. एकदम सं लू जकां चलि रहल अछि.
उमस सं दिन काटनाए कठिन अछि. पानि तं नहि पड़ि रहल अछि देह सं पसीना टप-टप खसि रहल अछि. पूरा देह चिपचिपा रहल अछि.
गर्मी के कारण खेती पर सेहो असर पड़ल अछि. खेतक जमीन फाटि रहल अछि. किसान भाई फसल के लsक परेशान छथिन्ह.
ई हाल तखन अछि जखन कि आषाढ़क मास खत्म भ बुधदिन सं सावन शुरू भ रहल अछि. कांवड लsक बाबाधाम जाएके टाइम भ गेल आ पानिक दरस नहि.
एहन हाल रहल तं कांवड़ लsक जनाए सेहो मुश्किल रहत लोक के लेल एहि बेर.
ओना मौसम विभाग के तरफ सं फेर भविष्यवाणी कएल गेल अछि जे सावन शुरू होए के संग पानि शुरू भ जाएत. लोक सभ सेहो चाहय छथिन्ह जे मौसम विभागक भविष्यवाणी सही साबित होए आओर बदरा झमैक-झमैक क बरसय.


text:
एन्थोनी एस. फाउकी
एन्थोनी स्टीफन फाउकी (जन्म २४ दिसम्बर, १९४०) एकटा अमेरिकी इम्यूनोलोजिस्ट छी, जे नेशनल इन्स्टीट्यूट अफ एलर्जी एण्ड इन्फेक्शियस डिजीज (NIAID) के निर्देशक के रूप मे आओर व्हाइट हाउस कोरोनवायरस टास्क फोर्स के सदस्य के रूप मे कार्य करैत अछि। जे २०१९-२० कोरोनाभाइरस महामारी के सम्बोधित सेहो केनए अछि।
संयुक्त राज्य अमेरिका के राष्ट्रिय स्वास्थ्य संस्थान के एकटा चिकित्सक के रूपमे, ओ पचास वर्षधरि विभिन्न क्षमतासभमे सार्वजनिक स्वास्थ्य सेवा केनए अछि। ओ एचआईभी / एड्स अनुसन्धान आओर अन्य इम्युनोडेफिशिएंसी मे योगदान सेहो देनए अछि, दुनुटा चीजमे एकटा वैज्ञानिक आओर एकटा राष्ट्रिय स्वास्थ्य संस्थान (एनआईएच) मे एनआईएआईडी के प्रमुख के रूपमे। न्यूयोर्क टाइम्स, फाउकी के "संक्रामक रोगसभ पर देश के सभसँ प्रमुख विशेषज्ञ" बतौने अछि।
पृष्ठभूमि आओर शिक्षा[सम्पादन करी]
फाउकी कऽ जन्म २४ दिसम्बर १९४० मे ब्रुकलिन, न्यूयोर्क मे स्टीफन ए. फाउकी आओर यूजेनिया ए. फाउकी के घरमे भेल छल, जतय ओ हुनकर पिता फार्मासिस्ट के रूप मे काम करैत छल, हुनकर माता आओर बहिन रजिस्टर कऽ काम केलक आओर फाउकी जतय कि डाक्टरके द्वारा देल गेल पर्चा दैत छल।
फाउकी के पैतृक दादा-दादी, एन्टोनिनो फाउकी आओर क्यालोगेरा गार्डिनो, स्कियाका, इटली के निवासी छल। इटली के नेपल्स मे बसोबास करै वाली हुनकर नानी रफेला त्रेमात्रा एकटा दर्जी छल। हुनकर नाना जियोवानी अबीस कऽ जन्म स्विट्जरल्याण्ड मे भेल छल आओर ओ एकटा कलाकार छल, जे परिदृश्य आओर पोर्ट्रेट पेन्टिङ्, म्यागजीन इलस्ट्रेशन (इटली) के साथ-साथ कमर्शियल डिजाइन के लेल प्रसिद्ध छल, जाहीमे ओलिव आयल के डिब्बा सेहो शामिल छल। १९हम शताब्दी के उत्तरार्ध मे हुनकर परदादासभ संयुक्त राज्य अमेरिका मे प्रवास केलक। फाउकी क्याथोलिक बनि गेल।
ओ न्यूयोर्क शहर के रेजिस हाई स्कूल सँ स्नातक के उपाधि प्राप्त केलक आओर कलेज अफ द होली क्रस मे नाम दर्ता केलक आओर १९६६ मे कर्नेल यूनिवर्सिटी मेडिकल कलेज सँ एमएड के उपाधि प्राप्त केलक। ओकर बाद ओ न्यूयोर्क अस्पताल-कर्नेल कलेज सेन्टर मे एकटा इन्टर्नशिप आओर रेजिडेन्सी सेहो पूरा केलक।


text:
एकटा संस्थाक प्रधानमंत्री स्व०आर० सी० चौधरी जीक प्रति श्रद्धासुमन अर्पित
मधुबनी जिला मुख्यालय लगहक स्वाधिनता सेनानी गणक प्रसिद्ध गाम छी- शाहपुर । आई सँ 83 साल पूर्व एहिठमक स्व० मारकण्डे चौधरीजी आ स्व० बाबादाई देवी जीक घर दि० 7 जुलाई 1937 ई०केँ एक फरहर शिशुक जन्म भेलनि जे छलाह- स्वनाम धन्य श्री रामचन्द्र चौधरीजी। बाल्यकालहि सँ सुसंस्कारित आ प्रखर प्रतिभावान रहथि ओ। ऐसी गामक आदरणीय स्व० विष्णुदेव चौधरी-मास्टरसाहेब ओतय गेल रही हम,तँ हुनका देखने छलहूँ। राजगीर आ वर्धामे सेहो भेंटघाट हुनका सँ भेल रहय। सुनकर निधन 1-1-2015ई०सँ सालभरि पूर्व हटनीहाट स्थित डॉ० एस०प्रसाद जीलग बैसी गप्पसप्प हमरा सेहो भेल छल। आजादिकवाद आचार्य विनोबा भावे जीक ग्राम दान-भूदान आन्दोलन आ लोकनायक जयप्रकाश नारायण जी बिहार सर्वोदय मंडल आ ग्राम निर्माण मंडल केँ संगहि सन 1974 केँ संपूर्ण क्रांति अभियानमें सक्रिय योगदान हुनक भेलनि । स्वर्गीय चौधरी जी समाजवादी नेता डॉ राम मनोहर लोहिया सँ बेसी प्रभावित भए रचनात्मक कार्यक्रममें आजीवन समय दैत राष्ट्रीय स्तर के सर्वोदय नेताक रूपमें स्थान बनेलनि । शाहपुर गाम पुरान समय सँ बहुत रास ग्रेजुएटक गाम थीक आ भूतपूर्व राज्यमँत्री स्व० रामफल चौधरी जीक मातृक आ पूर्व आईएएस मणीकांत आजाद जीके सासुर सेहो । जतय तत्कालीन दरिभंगा जिलाक कलेक्टर महोदय केँ ग्राम प्रवेश सँ पूर्व 5 बुजुर्गक सहमति धरि लेबय परैक । से प्रभाव बनेवामे ७८ वर्षीय चौधरी जीक विशेष परोक्ष योगदान रहैक।ओ सोशलिस्ट समाजसेवीमे मूर्धन्य विद्वान रहथि। ‘जन’ नामक हिंदीपत्रिका अपना हाथे बहुतो प्रिय लोकक बीच वितरण करैत रहलाह। प्रादेशिक आ राष्ट्रीय स्तर पर कतेको संगोष्ठी के केंद्र बिंदु सेहो बनल रहलाह । गांधी विनोबा जयप्रकाश धाराके आगूआ बनैतो गांधी लोहिया जयप्रकाश धाराके सेहो मजबूत करयमे समाज सेवा भाव अपना मेँ भरने रहथि। है 4 दर्जन संस्था संगठन में पदधारी रहैत समाज सेवाक अहर्निश कार्य मे जीवन पर्यंत तल्लीन रहला। जय जगत आ विश्व शांति नाराके श्रधानि्वत भावसँ मानैत आगू बढवैत रहलाह। हिनक काजक लेखा जोखा छोटछीन अय जीवनीमे संभव नहि भ’ सकल। कृषि विज्ञान केंद्रक वरीय वैज्ञानिकगण आ खादी ग्रामोद्योगक पैघ स्तरके कर्नधार सभ सेहो मार्गदर्शन हुनका सँ लैत रहैक। हिनक स्नातक धरिक शिक्षा अविभाजित दरभंगा जिलामें भेलरहिन। एहि दूरदृष्टि आ उन्नत विचारक स्वर्गीय चौधरी जीक गांवके श्री उदय कांत चौधरीजी एडवोकेट, बिहार विधान परिषदक सदस्य धरि जद०(यू०) सँ पूर्वमें भेलाह। एखन एही उपेक्षित अति पिछड़ी वर्ग अनेकसर एक केवट उपजाति सँ भाजपा जदयू राज्य सरकारमें क्यो व्यक्ति विधान परिषद रूपमें सदस्य मनोनीत नहि छथि। बाबू रामचंद्र चौधरी जीक महान आत्माके शांति हुअय ताहिलेल विनीत भावसँ विशेष श्रद्धांजलि आ पुष्पांजलि सादर समर्पित करैत छी।
लालदेव कामत
लेखक एवं स्वतंत्र पत्रकार


text:
नवका- पुरनका लेख सर्च करु...
महानायक लोकनायक
11 अक्तूबर... सदी के महानायक बिग बी... अमिताभ बच्चन केर जन्मदिन. सुबहे सं सभ चैनल पर बिग बी छाएल छलाह. ओना शुरू मे जन्मदिन के लsक न्यूज़ मे छलाह मुदा बाद मे अस्पताल मे भर्ती के खबर आबय लागल. जखन बिग बी के गप्प होए छन्हि त कोई गोटे किआ एहि खबर सं हटता. सभ एहि खबर सं चिपकल रहला. मुदा एकर बीच एकटा खबर एकदमे सं नहिं चलल ओ ई कि आई सदी के महानायक के संग देश के लोकनायक के जयंती सेहो छल. तीन दिन पहिने हुनकर पुण्यतिथि आएल आओर गेल किनको मालूम पड़लन्हि किनको नहिं. सभ सं अचरज के गप्प त ई जे लोकनायक जयप्रकाश नारायणजी के भानजी सुधा श्रीवास्तव बिहार सरकार मे मंत्री छथिन्ह मुदा किछ नहिं भेल. आब त मात्र एकटा औपचारिकता निभा कs हुनकर फोटो पर फूल माला चढ़ा देल जाइत अछि. कहां सुबह मे महानायक बिग के जन्मदिन के बधाई देबय वाला लोकक तांता फेर दोपहर बाद हालचाल जानय वाला लोकक तांत. आओर कहां जेपी... आई लोक के लोकनायक जयप्रकाश नारायण के सम्पूर्ण क्रांति के बारे से सेहो नहिं पता छन्हि. एकटा पेपर मे पढ़लहुं जे किछ लड़का सं पूछल गेल जे संपूर्णक्रांति के बारे मे कि जानय छी त हुनकर जवाब छलन्हि जे ई पटना सं दिल्ली के बीच चलय वाला ट्रेन अछि. आब अहां सोचि सकय छी केना मनत हिनकर जयंती ? लोक केना करथिन्ह हुनका याद ? बाजार सं प्रभावित भs पढ़ाई- लिखाई के सेहो पश्चिमीकरण भs गेल अछि. आब स्वतंत्रता सेनानी... स्वतंत्रता संग्राम के बारे मे नीक सं पढ़ाई सेहो नहिं भs रहल अछि. अंग्रेजी स्कूल के पढ़ाई मे भारत कम विदेश बेसि रहैत अछि. कि करबय जमाने सेह आबि गेल अछि .
लोकनायक जयप्रकाश नारायण जीक जन्म 11 अक्तूबर 1902 ई मे दशहरा के दिन बिहार के सिताबदियारा मे भेल छलन्हि. हिनकर पिता केर नाम हरसू दयाल आओर मां जी केर नाम फूलरानी देवी छलन्हि. प्राथमिक शिक्षा गाम मे करला केर बाद पटना आबि गेलाह. बीच मे महात्मा गांधी के आग्रह पर स्वतंत्रता आंदोलन मे कूदि पड़लाह. 1920 ई मे हिनकर विआह श्रीमती प्रभावती देवी सं भेलन्हि. जयप्रकाश जी लोक के बीच जेपी के नाम सं मशहूर छलाह. 1922 मे पढ़ाई के लेल विदेश चलि गेलाह फेर 1929 मे लौटलाह. लौटलाह के बाद फेर सं स्वतंत्रता आंदोलन मे लगि गेलाह. कई बेर जेल सेहो गेलाह. 1975 मे इंदिरा गांधी जखन इमरजेंसी लगा देलखिन्ह त जेपी जमि कs ओकर विरोध कएलखिन्ह. हिनका गिरफ्तार सेहो कs लेल गेलन्हि. इंदिरा गांधी के खिलाफ ई संपूर्ण क्रांति के आहवान कएलखिन्ह आओर 1977 मे भेल चुनाव मे हिनकर कोशिश सं एकजुट भs विपक्ष इंदिरा गांधी के कुर्सी सं हटाबय मे कामयाब भेल. इंदिरा गांधी के चुनाव मे हारक मुंह देखय पड़ल. मुदा एकर बाद ओ बेसि दिन तक देश के सेवा नहिं कS पएलाह. 8 अक्तूबर 1979 के पटना मे हिनकर देहांत भs गेलन्हि.
2 टिप्पणियां:


text:
दरभंगा । समय स टैक्स देनिहार दरभंगा प्रमंडल क दसटा व्यापारी कए शनिदिन सम्मानित कैल गेल । दरभंगा जिला क मखाना भंडार क पवन कुमार बगेरिया आ अंशु इंटर प्राइजेज क भरत कुमार बगेरिया कए लगातार पांचम बेर पुरस्कृत कैल गेल। प्रदीप कुमार दोसर बेर इ सम्मान ग्रहण केलथि। सम्मान लेनिहार कारोबारी मे प्रह्लाद राय सेहो शामिल छथि । मधुबनी जिला क बालाजी इंटरप्राइजेज आ इंडिया गोल्ड इंडस्ट्रीज कए सम्मानित कैल गेल। समस्तीपुर जिला क खालसा साइकिल स्टोर्स, शिव इंटरप्राइजेज, शिवशक्ति स्टोर्स, मिथिला इंटरप्राइजेज आ संजय आर कुमार कए सम्मानित कैल गेल । एहि स पूर्व सेल्स टैक्स विभाग दिस स भाभा सम्मान समारोह क उद्घाटन करैत दरभंगा क नगर विधायक संजय सरावगी कहला अछि जे व्यापारी स तय समय पर टैक्स आ विवरणी भेटला स सरकार क विकास काज समय पर पूरा करबा मे मदद भेटैत अछि। ओ कहला जे समय स टैक्स देनिहार व्यापारी कए सम्मान द कए विभाग हुकर भावना कए मजबूत करैत अछि आ आन व्यापारी कए हिनका अपन आदर्श बनेबा लेल प्रेरित करैत अछि । एहि स कर देबाक प्रति व्यापारी मे सजगता बढ़त । कार्यक्रम क अध्यक्षता करैत प्रमंडलीय वाणिज्य आ उद्योग परिषद क अध्यक्ष पवन सुरेका कहला जे अगर विभाग मे कोनो परेशानी भ रहल अछि त परिषद क कार्यालय मे आबि परेशानी क संबंध मे चर्च करू, हम परेशानी दूर करबाक हर संभव प्रयास करब।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
भीमराव आम्बेडकर
डा. भीमराव रामजी आम्बेडकर ( १४ अप्रिल , १८९१ -- ६ दिसम्बर , १९५६ ) एक भारतीय विधिवेत्ता तथा सुधारवादी छी। ओ एक राजनीतिक नेता, सुधारवादी बौद्ध गुरु तथा भारतीय संविधानक निर्माता सेहो छल। हुनका बाबासाहेब आम्बेडकर नामसँ सेहो चिन्हल जाइत अछि। 'बाबासाहेब'क अर्थ मराठी भाषामे पिता होइत अछि। हुनकर जन्म एक गरीब अस्पृश्य (अछूत) परिवारमे भेल छल। बाबासाहेब आम्बेडकर अपन सम्पूर्ण जीवन हिन्दू धर्मक हिन्दू वर्ण व्यवस्था, आ भारतीय समाजमे व्याप्त जातीय व्यवस्थाक विरुद्धक सङ्घर्षमे बितौलक। हिन्दू धर्ममे मानव समाजक चारि वर्णसभमे वर्गीकृत कएल गेल अछि। आम्बेडकरकें बौद्ध महाशक्तिसभक दलित आन्दोलन प्रारम्भ करवाक श्रेय सेहो जाइत अछि। बाबासाहेब आम्बेडकरकें भारत रत्नसँ सेहो सम्मानित कएल गेल अछि, जे भारतक सर्वोच्च नागरिक पुरस्कार छी।
ओ तखन अछूतसभ मानल गेल दलितमेसँ पहिल व्यक्ति छल जे बहुतरास सामाजिक आ वित्तीय बाधासभ पार करि, भारतमे कलेजक शिक्षा प्राप्त केलक। आम्बेडकर कानूनक उपाधि प्राप्त करवाक सङ्गे विधि, अर्थशास्त्र आ राजनीतिक विज्ञानमे अपन अध्ययन आ अनुसन्धानक कारण कोलम्बिया विश्वविद्यालय आ लण्डन स्कूल अफ इकनमिक्ससँ बहुतरास डक्टरेट डिग्रीसभ सेहो अर्जित केनए छल।


text:
दिल्ली स संतोष कुमार
नयी दिल्ली । दिल्ली विधानसभा चुनाव मे एक बेर फेर केजरीवाल परचम लहरा देलथि। बिहारक पार्टी जदयू, राजद आ लोजपा मैदान मे जरुर उतरल मुदा वोटर नहि त बिहारक पार्टी कए समर्थन देलक आ नहि बिहार स गेल नेता कए कोनो भाव देलक। तीनू पार्टी खाता तक नहि खोललक आ अधिकतर सीट पर जमानत सेहो नहि बचा सकल। जखन कि केजरीवाल क पार्टी 70 मे स कुल 62टा सीट पर जीत दर्ज केलक। 62 विधायक मे स 5टा विधायक बिहारक छथि। 70 विधायक वाला दिल्ली विधानसभा मे एहि बेर छहटा विधायक बिहारी पहुचलाह अछि। लक्ष्मीनगर स दरभंगाक भाजपा उम्मदवारक रूप मे जीत दर्ज केलथि अछि। एहि बेर सदनक मैथिल विधायकक कुल संख्या क 9 फीसदी अछि। जाहि मे स अधिकतर मैथिल छथि। संजीव झा (आप,बुराड़ी), रितुराज झा (आप,किराड़ी), राजेश रिषि (आप,विकासपुरी), बन्दना कुमारी(आप, शालीमारबाग), विजय मिश्र (आप,द्वारका), अभय वर्मा (भाजपा, लक्ष्मीनगर) इ ओ विधायक छथि जे एहि बेर जीत कए सदन क सदस्य भेलाह अछि।
जहां तक बिहारक नेता आ बिहारक पार्टी क गप अछि त दिल्ली क जनता हिनका सब कए कोनो भाव नहि देलक। दिल्ली विधानसभा चुनाव मे राजद अपन सहयोगी कांग्रेस संग गठबंधन मे चारिटा सीट पर अपन उम्मीदवार उतारलक, जखन कि जदयू भाजपाक संग गठबंधन करि कए दूटा सीट पर उम्मीदवार देने छल। राजद उत्तम नगर, किराड़ी, पालम और बुराड़ी मे दावेदारी केलक। उत्तम नगर मे राजद प्रत्याशी शक्ति कुमार बिश्नोई कए 377 वोट भेटल। एहि सीट स आम आदमी पार्टी क नरेश बालियान जीत दर्ज केलक। पालम सीट पर राजद प्रत्याशी निर्मल कुमार सिंह कए 552 वोट भेटल । एहि सीट स आप क भावना गौड़ जीत दर्ज केलथि। किराड़ी सीट स राजद प्रत्याशी रियाजुद्दीन खान मुश्किल स 256 वोट भेटल। बुराड़ी सीट पर जेडीयू और राजद दूनू उम्मदवार देने छल आ दूनू हारि गेल। जेडीयू प्रत्याशी शैलेंद्र कुमार कए 51440 वोट भेटल, जखनकि जीत आप क संजीव झा क खाता मे गेल। राजद क वोट फीसदी मगज 0.04 फीसदी रहल। ओना दिल्ली चुनाव मे जेडीयू दूटा सीट पर चुनाव लड़लक- बुराड़ी आ संगम विहार। नीतीश कुमार अपन उम्मीदवार लेल चुनाव प्रचार केलथि। संगम विहार मे जेडीयू प्रत्याशी शिव चरण लाल गुप्ता आप क दिनेश मोहनिया स हारि गेलाह। शिव चरण कए 32823 वोट भेटल। जेडीयू क वोट फीसदी 0.91 रहल। एहिना सीमापुरी सीट स आप क प्रत्याशी राजेंद्र पाल गौतम 56108 वोट स लोजपाक एक मात्र उम्मीदवार कए हरा देलथि। लोकजनशक्ति क उम्मीदवार संत लाल कए 32284 वोट आ आप क राजेंद्र पाल गौतम कए 88392 वोट भेटल। कांग्रेस क वीर सिंह धिंगान कए 7661 मत भेटल। जदयू, राजद, लोजपाक संगहि जीतनराम मांझीक पार्टी हम सेहो आप स मुकाबला करबा लेल दिल्ली क चुनावी मैदान मे उतरल छल। हम दूटा सीट पर कुल 40 आ 12 वोट पाबि अपन जमानत गवा देलक। कुल मिलाकए बिहारक नेता आ बिहारक पार्टी दिल्ली मे हारि गेल जखन कि बिहारी दिल्लीक विधानसभा मे 9 फीसदी सीट पर कब्जा जमा एकटा रिकार्ड बना देलक।
दिल्ली मे जीत दर्ज केलाक बाद केजरीवाल दिल्ली क जनता कए आइ लव यू कहला जे आजुक कालक कटू राजनीतिक संवादक बीच एकटा सुखद एहसास करेबा मे सफल रहल। केजरीवाल कहला जे आइ मंगल अछि आ हनुमान जी सबहक कुशल करता। ओ जीतक बाद हनुमान जी क दर्शन करबा लेल मंदिर गेलाह, दिल्लीक राजनीतिक परंपरा मे इ नव शुरुआत भेल। अरविंद केजरीवाल कहला जे इ दिल्ली क सब परिवार क जीत छी, जे अपना बेटा मानकए हमरा अपन समर्थन देलक। दिल्ली तेसर बेर बेटा पर भरोसा केलक। नव राजनीति देश लेल शुभ संकेत अछि। दिल्ली नव राजनीति कए जन्म देलक अछि। इ हमर नहि दिल्ली क लोकक जीत छी। सिर्फ दिल्ली नहि, भारत माता क जीत छी। हनुमान जी दिल्ली पर कृपा बरसेलथि अछि। आइ इ साफ अछि जे वोट ओकरे भेटत जे काज करत। आइ हमर पत्नी क जन्मदिन अछि। हम सब हनुमानक आशिर्वाद लेबा लेल हनुमान जी लग जा रहल छी।


text:
मैथिली भक्ति गजल
शब्दार्थ[सम्पादन करी]
ईहो ठीक मैथिली बाल गजल जकाँ अछि। खाली विषय भक्ति भऽ जाइत छै [१]
मैथिली भक्ति गजलक इतिहास[सम्पादन करी]
मैथिलीमे भक्ति गजल नामक परिभाषिक शब्दावली अमित मिश्रजी द्वारा 7 अगस्त 2012केँ " विदेहक फेसबुक " केर पटलपर प्रस्तुत कएल गेल। ओना ओहिसँ बहुत पहिनेहें 16/1/2012केँ ओना जगदानन्द झा 'मनु' जी बिना कोनो घोषणाकेँ बहुत पहिलेसँ अनचिन्हार आखरपर भक्ति गजल प्रस्तुत केने छलाह। एक बेर फेर मैथिलीक आदिक भक्ति गजलकार कविवर सीताराम झा चिन्हित होइ छथि। विदेह (पत्रिका)क 15 मार्च 2013 बला 126म अंक भक्ति गजल विशेषांक अछि। [२]
मैथिलीक किछु प्रमुख भक्ति गजलकार[सम्पादन करी]
व्याकरण युक्त गजलकार (ई लिस्ट भारत-नेपाल दूनू ठामक गजलकार मिला कऽ अछि)
1) सीताराम झा
2) जगदीश चन्द्र अनिल (जगदीश चन्द्र ठाकुर "अनिल")
4) अमित मिश्र
8) प्रदीप पुष्प
10) आशीष अनचिन्हार


text:
— रेखा झा।
कोनो देश, समाज, समूह, घर के नेतृत्व क्षमता सम्हारै लेल किछु आवश्यक नियम आ बंधन सबस बेसी जरूरी अइ। नियम मतलब सिद्धांत के व्यवस्था। बंधन मतलब अपना पर नियंत्रण राखब। जे केयो कतउ के नेतृत्व करत स सबस पहिने ओकर काज शोषित के मुक्त केनाई बहुत जरूरी ई शोषण आर्थिक दृष्टि स बेसी शारिरिक आ मानसिक के लेल बेसी आवश्यक। नेतृत्व क्षमता के पहिल गुण हमरा बुझने खाली दूरदर्शिता के काज जे की भविष्य के लेल सकारात्मक बदलाव आनै एहन सोच बहुत उत्तम। एहन काज के शुरुआती दौर में बहुत मजबूत विपक्ष रहनाई जरूरी। कहबाक तात्पर्य इ जे केयो किछु बाजै ओहि पर कथमपि ध्यान नइ देबाक अइ। चूंकि अहि तरहक काज मे सबहक उत्थान छुपल रहैया अहि लेल जे नेतृत्व करै छथि या करय चाहै छथि हुनका गंभीर व्यक्तित्व आ फूहड़पन स दूर रहबाक चाही।
जेहन राजा के छत्रछाया भेटत प्रजा मे ओ गुण वा अवगुण समेटबाक लोभ बेसी रहत अहि लेल अपन देशक बहुत राज्य उदाहरण अइ।
दोसर गुण जे जबरदस्ती काज करेनाइ अयबाक चाही मुदा एकर मतलब इ नइ जे हिटलरशाही क फायदा निकालब । एहन तरहक नेतृत्व स बहुत राज्य के नीक कर्मचारी कोना विरोधाभास क पलायन करै छथि से अपने राज्य मे हम सब देख चुकल छी। जेकरा मे जे क्षमता अइ ओ नेतृत्व करै वाला के नजर मे रहबाक चाही आ तखन काज सही ढंग स चलत।
नेतृत्व क्षमता ओहि तरहक लोक बेसी सफल भ सकैया या दूरगामी भ सकैया जे फेवरिज्म के नजर नइ राखैथ नइ त अपन काज वा लक्ष्य स भटकि जायत उद्देश्य।
किछु मानव मे एहन गुण रहत जे दू महिना के बच्चा स अस्सी सालक बूढ तक स गप्प करबाक अंदाज रहत एहन लोक बेसी सफल रहै छथि जे की देश मे देखल जा रहल।
कार्यप्रणाली मे अपन छोट के छत्रछाया बनि ठार रही नइ की चाकर जकां हुकूमत करी।
संगठन या समाज खाली प्रशंसा करत नेता के त बुझि जाउ जे गलत नेतृत्व भ रहल। जमि क विरोधाभास जरूरी मुदा तकरबाद ओकरा अहां सम्हारि ली साम दाम दंड भेद स त अहांक क्षमता और बढत।
आइ काल्हि नेतृत्व क्षमता त विलुप्त भ खाली अपन क्षमता तक सिमटि गेल।
समाज, देश, गाम कोनो एहन जगह बाकी नइ जे सब अपन फायदा लेल अहि पद के इस्तेमाल क सब दिन फेवरिज्म करैत लोक के अपना दिस आकर्षित क अपने पीठासीन बनल रहै छथि। अपन नेतृत्व मे कहां केयो दोसर के कनिको घुसै देता अहि लेल बाद मे लोक एहन के आसन स उतारि दै छथि।
एक शब्द मे अगर कही त नेतृत्व क्षमता के बुझू त बस भेल “ह्रदय”
ह्रदय अगर रूकि जायत त सब किछु रहैत लाश रहत शरीर। आ ह्रदय लेल शरीर जरूरी।


text:
मिथिला चौक, कनाट प्लेस, दिल्ली। अगस्त २२, २०१५. मैथिली जिन्दाबाद!!
मैथिली फाउन्डेशन संस्थापक कौशल कुमार द्वारा संचालित मिथिलाक्षर प्रशिक्षण अभियान केर आइ तेसर हप्ताहक रूटीन प्रशिक्षण करीक एक दर्जन प्रशिक्षु केँ देल गेल। मिथिलाक्षर प्रशिक्षण कार्यक्रम मे भाग लेनिहार कमल संदेश केर सह-संपादक संजीब सिन्हा प्रसन्नता व्यक्त करैत अपन उद्गार प्रकट केलैन आ संगहि आरो मैथिल केँ एहि प्रशिक्षण अभियान सँ जुड़ैत अपन लिपि केँ बचेबाक अपील केलनि। अपन फेसबुक स्टेटस द्वारा अमर नाथ झा जी एहि प्रशिक्षण शिविर केर तस्वीर सब शेयर केलैन अछि। ओही ठाम संजीब सिन्हा प्रतिक्रिया देलनि अछि जे “कतेक आनंद अबैत अछि मिथिलाक्षर शिक्षण अभियान मे, अपन मातृभाषा के प्रोन्नतिशील बनाब’ लेल सामूहिक प्रतिबद्धताक प्रकटीकरण. संगे मिथिलाक गप-शप, गाम-घरक बात, चाह-पानी सेहो. जय मिथिला-जय मैथिली. सब मैथिल युवा कें आह्वान – आगू आउ, अपन लिपि मिथिलाक्षर के बचाउ.” विदित हो जे मैथिली-मिथिलाक अभियान केर विभिन्न रूप मे सक्रिय अनेको सक्रिय अभियानी लोकनि एहि शिविर मे सक्रियता सँ सहभागी बनि रहला अछि। धीरे-धीरे ई संख्या बढिते चलि जायत, से भावना प्रशिक्षक कौशल कुमार बतौलनि। मिथिलाक्षर प्रिन्ट कैल कैलेन्डर छपाकय अलग-अलग शहर मे सेहो बाँटबाक कार्य निरंतर करैत मिथिलालिपिक संरक्षण लेल प्रयास जारी अछि, एहि क्रम मे मिथिलांचल महासभा उत्तरप्रदेश केर कानपुर युनिट द्वारा हाले करीब १००० पीस कैलेन्डर मंगाकय घरे-घर बाँटल जेबाक जानकारी करौलनि कौशल जी। दिल्लीक बाद ई प्रशिक्षण शिविर आन-आन शहर मे सेहो लगेबाक नियार अछि सेहो जानकारी देलनि।


text:
विराटनगर, ५ जुलाई २०२० । मैथिली जिन्दाबाद!!
मैथिली एसोसिएशन नेपाल, विराटनगर द्वारा एक अपील जारी करैत मैथिलीक समकालीक लेखक लोकनि सँ अपन-अपन परिचय डा. रविन्द्र कुमार चौधरी जी केँ पठेबाक अनुरोध कयल गेल अछि।
डा. रविन्द्र कुमार चौधरी झारखंडक जमशेदपुर-गोल्मुरी स्थित एबीएम कालेजक एसोसिएट प्रोफेसर एवं मैथिली विभागाध्यक्ष छथि जे विगत किछु मास सँ सामाजिक संजाल एवं सम्पर्कित मैथिली-मिथिला अभियानी, लेखक आदि सँ सीधा सम्पर्क करैत समकालीक लेखक लोकनिक परिचय संकलन कय रहल छथि। एहि सन्दर्भ मे मैथिली एसोसिएशन नेपाल सँ सम्पर्क करैत उचित सहयोग लेल कहलनि। तदनुकूल एसोसिएशनक अध्यक्ष द्वारा एक अपील जारी कयल गेल अछि जे निम्न अछिः
अपील
समकालीन मैथिली लेखकक डाइरेक्टरी (मैथिली लेखक कोश) केर प्रकाशन – वि.सं. २०७७, वर्ष २०२० ई. मे जीवित
डा. रविन्द्र कुमार चौधरी, एसोशिएट प्रोफेसर एवं मैथिली विभागाध्यक्ष, एबीएम कालेज, गोल्मुरी (जमशेदपुर), झारखंड द्वारा प्रस्तावित प्रकाशन होबय जा रहल उपरोक्त डाइरेक्टरी लेल समकालीन मैथिली लेखक लोकनि सँ अपन परिचय निम्न प्रारूप मे पठेबाक अपील करैत छी।
१. नाम (मूल आ उपनाम)
२. पिता/पति केर नाम
३. जन्म तिथि
४. शिक्षा
५. वृत्ति
६. जाति (ऐच्छिक)
७. स्थायी पता (पैतृक)
८. पत्राचारक पता (वर्तमान)
९. मोबाईल, वाट्सअपन नंबर
१०. ईमेल पता
११. साहित्यिक उपलब्धि – क. मैथिली मे प्रकाशित पहिल रचनाक नाम आ वर्ष, ख. मैथिली मे प्रकाशित पोथीक नाम
१२. मैथिली सेवाल लेल प्राप्त सम्मान
उपरोक्त समस्त जानकारी ईमेल द्वारा – [email protected] or [email protected] या फेर व्हाट्सअप नम्बर +918986813982 पर डा. चौधरी केँ उपलब्ध करा दियनि।
विनीतः
प्रवीण नारायण चौधरी
अध्यक्ष, मैथिली एसोसिएशन नेपाल,
विराटनगर।


text:
राहुल गांधीक दीवानगी बिहार मे देखबा लेल भेट रहल अछि। बेतिया,दरभंगा आ गया मे युवा नेताक स्वागतक बाद
पटना मे सहो राहुलक एक झलक लेबा लेल युवतीक कतार उताहुल रहल।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
साहित्य
युवा कवि-लेखक बीरेन्द्र कुमार सिंह केर साहित्य रचना
१.
कविता – “सहोदर सँ लगियौ छाती”
प’ह फटलै कोइली कुहकलै
सिहरि उठलै छाती
मीठे-मीठे कूक सुनादे बगड़िया
गबैत चल सुन्दर पाँती
कोसी कमला झिर-झिर बहैय’
एहि मिथिला-मधेशक माटी
खा ले हमर किरिया सप्पत
हम सभ नाती-परनाती
जागू यौ कक्का डेग उठबियौ
“सहोदर सँ लगियौ छाती”
निर्मल जल भरि सभ केँ जुडबियौ
जुनि देखू रंगभेद कि जाती
सुखले गणतंत्र ढोल पीटैछै
आब की रहलै बांकी
निर्दोष निहत्था केँ पेरि-पेरि क’
कोलहू मे लगबै छाकी
निर्बल निश्छल कोरा खाइ छै
पीटै छै अबला छाती
अँचरा उठा काकी दिनकर सँ कहिहें
रहिह’ दिनकर साखी
भाइ-भाइ मे फूट मचाबै
घर-घर बान्हय टाटी
संबिधान बेचारा कहिया धरि रेंगतै
ओहो मांगै बैसाखी
काग डकैछै गाय हुकरैय छै
हठ्ठाक बरद गेल फांसी
जाबी खोल बाबू जोति छिटका दे
के भाँजय छै लाठी
गला-सँ-गला मिलाले बगड़िया
ठोढ़ कियैक उदासी
रौ हम तों कहियो अलग नय हेबे
सब छै मिथिले-मधेशक बासी
पैरते डिगडिगिया सगरो फूलेतै
गेना हेना हजारी
रचि-रचि माला तोरो पहिरेबौ
नेसब दियाबाती
प’ह फटलै कोइली कुहकलै
सिहरि उठलै छाती
मीठे-मीठे कूक सुनादे बगड़िया
गबैत चल सुन्दर पाँती
२.
“बात कहे ! मुँह पs मालिक”
१. देश और मधेश में पहिलका आ एखुनका परिस्थिति
आबक जूग जबाना तेहन नैs रैह गेलैय’ आबक लोग स्वतंत्र सs जिबा लेल सिख गेल छै ज्ञांत अछि २००७ सालसँ अखन धैर बहुते कुदका-कुदकी आ छरपा-छरपी भेलै आब तs सर्ब साधारण लोग के’ अनपीरिय लागिरहल हेतैक मुदा भुझनूक आ, लाल बुझक्कर सभ के’ नचैत-नचैत मन नैs थाकि रहल अछि । कहियो राणा-शासन के लड़ाई छलैक तs कहियो निर्दल बहुदल आ, जनमतसंग्रह के माओबादीक जनयुद्ध कालमें कतेक दुःख पीड़ा आ, अथक प्रयाश के बदौलत राजतंत्र सेहो चलिए गेलै, आब की लूट तंत्र चली रहल छै…… ? हम कहियो राजनीति शास्त्र नेपाली किताब में पढ़ने छलहुँ जे “पूर्ण स्वतन्त्रता ‘जंगली गदहा’ को आबारागर्दी को सिद्धांत हो” मुदा परिणाम वास्तब में साफ-साफ देख रहल छी बस ओहने तs भरहल छै, रोड़ा फेका-फेकी चोरी,डकैती,खून,बलात्कार।
गणतंत्र केर दोसर नाम “राम राज्य” छन्हि से धैर बहुत नीक मुदा ओ त्रेता युग नैs छै, अखन केर लोग “खीर देखने भीड़ करैत अछि” स्वक्छ राजनीति आ सत्य बात केनिहार देख लेल तs सेहन्ते लागि ज्यात लोग के सोंचबाक चाही की असंख्य लोगकs बलिदानी आ कर्मठ लोग केर साहस के प्रतिफल आजुक ई नेपाल देश बहुभाषिक आ, बहुसांस्कृतिक कहा रहल छन्हि मुदा राजा काल के देश आ अखन के देश में जमीन आसमान केर फरक लगैत अछि। बहुत पुराण कहाबत छै की “गरीब बेटी धनिक घर गेल आ, एक सूपा धान में टन-मन भेल” तs ई कौवा लड़ाई कहिया धैर चलत कही एहेन नैs भs जाई कि देखते-देखते में झपटि कs क्यो और नै भाईग जाई……………
२. मतभेद केर बात आ हमर भोगाई
खाइर देश में तs जे-जेन्ना मुदा: जे अपना मिथिला या मधेश में चली रहल अछि से बहुत अ-प्रसंसनीय बात अछि पीड़ा केर बात अछि जेहने राज छोट होएत जाई छै राजनीती आ कुटिल बातक बर्चस्व त’तबे दिन दुगुन्ना आ राति चौगुणा भs रहल छै। हम ऊ कोंढ़ में किछ और आ मुँह में किछ और नै बजे छी, ओन्ना तs पुरे दुनिया में छै मुदा जेहन गलिन के राजनीति तराई मधेश में भs रहल छैक तेहन कतौ और नै, बिदित अछि हमर परदेशी जिनगीक भोगाई, की कोण तरहे अपना गाउँ-ठाउँ के लोग संग बेह्बार अछि आ, केन्ना दोसर ठाउँ केर लोग सँ अन्य-अन्य समाज केर लोग में मेल-जॉल त’तबे छै। ओना अपना जगह में…… जे-जेन्ना मुदा देश सs बाहर प्रदेश में हुनका सभ में क्यो फरक नै छूटा सकै छी, मुदा अपना ओरी के लोग में काँट पर काँट राखल अछि। राजनीतिक पार्टी के बात करि तब तs और बहुत बढ़का बिडम्बना अछि, मधेशी पार्टी सब केर राजनीति तs ‘जोकर-शैली’ के राजनीति अछि। अपने आप में आत्म बल जन्ना छीहे नै कखनो किछ तs कखनो किछ जब हम सभ मधेशी एकैह सामान छी तखन फरक-फरक मुद्दा किया फरक-फरक मत किया सभ केर एक मत और एक आबाज केर मूल्यांकन कs देखु हम आहाँ अपने आप में एगो संपन्न मधेशी कहा सकैछी तेहन बिचार कतेक % लोग के अछि।
३. धर्म और भाषा केर नाम पर राजनीति केहन आ किया ?
जेहन पुरे दुनिया में नफ़रद केर आगि लागि रहल छैक तेहन अपना नेपाल आ, मधेशमें कहियो नहि रहनि मुदा: अखन हाल केर परिस्थिति बहुत गंभीर थिक लोगक मनसाय फ़िल्मी स्टाइल क़े सौख सेहन्ता बाला राजनीति करयमें लागल अछि। मुदा: रीयल हीरो भेटनाई आ, भगवन सँ मिलनाई बराबैर भगेल बुझाईय। किछ बिगारु लोग सभ अन्न-पानि उठा लेने अछि एक दोसर में झगर लबाब’ लेल अधिकांश लोगक सोंच बिभेदकारी आ, बिखण्डनकारी नय मुदा ओ कहै छैs ने जे एक दुगोट भाइरस पुरे शरीर क़े ख़राब कs दैs छैक सेहे बात छै, हिन्दुवत्व समाज क़े लोग छैन्ह जे, सभक मनसाय क़े बराबरी नजैरसँ देख चाहैत अछि। नै तs दुनियाँ में एहेन कोनो जगह नैs जाहि ठाम ९६ % लोग ४ % क़े सामान करैत छन्हि और निकसँ भाब आ कदर करैत अछि ई आतंक मचौनिहार कुतर्क लोग क़े सोंचबाक चाही परम्परा सँ चली आबिरहल मेल-मिलाप क़े बारेमें, जे एक दोसर में भाई चारा क़े नातासँ देखल जाई छन्हि।
ई लेख मैथिलिमें लिख’ क़े हमर प्रयास नै थिक मैथिलिमें लिख’ क़े हमर सेहन्ता थिक जन्म सँ अखन धैर जेs नसे- नस दौरि रहल अछि जेs भाषा सेs मैथिलि अछि दोसर कोनो नै ओना तs बहुते भाषा केर काम लगैत अछि, हाथ मुँह जोड़ क़े लेल आ एगो छोट छीन साहित्यकार क़े नाते सेहो, ओना किनको कतबो किसिमके भाषा केर ज्ञान अछि तs ऊ कोनो बेकार नय तs फेर बिबाद किया अगर तेहेन बात छै तखन एहन किसिम क़े बिबाद केनिहार ब्यक्ति ‘किरिया’ खाऊ जे आहाँ दोसर भाषा दीस नै तकै छी, जँ आहाँ अपनों दोसर भाषा क़े चाहक चुस्की लs रहल छी सेवा बजारहल छी तहँन दोसर क़े बिरोध किया ? हँ हम एगो बात क़े महशुश जरूर करब जे अप्पन माटि-पानि आ मातृ भाषा केर संरकछन करै छी, जगजियार कs रहल छी तय क़े लेल कोटि कोटि नमन आ “साधुबाद”
हमर ब्यक्ति मोह मैथिलि आ मिथिला प्रति सभ सँ बेसी अछि। कियाक तs हम कोइरी, कुशवाहा (जनरेशन) सँ छी त्रेता केर पुरसोत्तम भगवान् अयोध्या क़े राजा ‘राम’ आ ‘सीता’ केर पुत्र कुश क़ेर बंसज कुशवाहा कहबै छी सीता केर बहुते उपनाम में सँ एगो नाम (मैथिलि) सेहो छलिन्ह ई कोनो मनगढंत आ हाबा कहानी नय शास्त्र बेद में बिदित छन्हि, ओहि (मैथिलि) सीता क़े हिंसाबे हमरा सभ केर ममहरा क़े मूल भाषा मैथिलि अछि। मुदा किछ लोगक ईसारा कुशवाहा बर्ग पर नकारात्मक किसिम क़े अछि, कुशवाहा अथबा कोइरी, महतो, मेहता, सिंह, पांडे, सैनी,मौर्या, कछवाहा, माली, भाजी, हरदिया, मुराऊ, ई सभ ‘मगही’ भाषा केर बात आ मुद्दा पर अडिग अछि, मुदा एहन किसिम क़े लोग क़े लेल हम ई कsहs चाहै छी, की….. मैथिलि आ मगही भाषा में कोनो आकाश-पाताल क़े फरक नैs छैs बस भाषा कनेक लबानी अछि। पुरनका ईतिहांश मगध केर लोग क़े बोली-चाली छल तैं मगही कहल जाई छै और ई भाषा और बर्ग सभ में अछि जाना कि ब्राह्मण, क्यास्थ, यादब, पाल, थारू, दनुवार,तेली, सूरी, सदाय,राम,धानुक,कियोट आ मधेश क़े मुशलमान सेहो अथबा अन्य बहुते में अछि तब मिथिला भाषा केर बिरोधी क़े ?
बस किछ लोग कनेक दोसर ढंग सँ मैथिलि क़े प्रयोग करैत अछि तs ओ शुद्ध मैथिलि कहाबैत अछि ? एहि छियै रगड़-झगड़ आ, बाद-बिबाद क़े जैर जन्म सँ क्यो महान नैs होई थिक कर्म सँ महान होई थिक, कनेक सोंच में फरक छन्हि, जना की क्यो संपन्न ब्यक्ति अपन पोशाक धोती-कुरता में लील छांटी कs इस्तिरी लगाक’ पेरहैत छैक आ क्यो ओहने तs की ओहने पैरह बाला ब्यक्ति क़े पोशाक क़े नाम धोती-कुरता नय भs कs चेथरी होबाक चाही ? की ओहो धोतीये-कुरता थिक” अपना ब्यक्तिगत स्वार्थ क़े लेल किनको गलत किसिम क़े अभिब्यक्ति नै देबाक चाही। सत्य बात कोनो बिद्वान केर तर्क सँ नहीँ मुझा सकैत अछि, सत्य सत्ये रहै छन्हि हाँ छै की तs कहियो काल शेर-शेर येक-आपस में दोस्ती कs उपद्रब जरूर मचा सकैछ मुदा एहेन किसिम क़े किर्याकलापसँ लोगक मनसाय आंदोलन क़े कगार पर पहुंचा सकैय तय बुद्धिमानी एहि छन्हि की एक-दोसर क़े सम्मान करी अपनों सम्मान पाबी,
जय मिथिला !
जय जानकी !!
कवि-लेखक केर परिचयः
बीरेंद्र कुमार सिंह (कुशवाहा)
सिरहा- अर्णामा गाउँपालिका-३
हाल- दोहा कतार


text: पटना। बिहार सरकार आखिरकार उत्तर बिहार दिस तकलक। सरकारक योजना पर अगर विश्वास कैल जाए त बिहार सरकार ओ काज करबाक प्रयास क रहल अछि जे एखन धरि नहि भेल अछि। उत्तर बिहार प्राकृतिक आपदा स ग्रस्त इलाका अछि ताहि लेल एहि ठामक ऐतिहासिक स्थल क गर्भ में नुकायल रहस्य पर स परदा उठायब बहुत जरूरी अछि। एहि स एक दिस मिथिलाक इतिहास कए प्रामाणिकता भेटत त दोसर दिस मिथिलक इतिहास कए नवका आयाम सेहो भेट सकैत अछि। एहि लेल बिहार सरकार उत्तर बिहार मे जवाहरलाल नेहरू विश्वविद्यालय आ दिल्ली यूनिवर्सिटी क तर्ज पर राष्ट्रीय स्तर क एकटा शोध संस्थान खोलबाक तैयारी करि रहल अछि। राज्य में वैशाली जिला क बाद छपरा क चिरांद, समस्तीपुर क पारगढ़, चम्पारण क लौरिया नंदनगढ़ आ केसरिया, दरभंगा क बलराजगढ़, मधुबनी क राजनगर, मंगरौनी आ सरिसब पाही समेत कईटा एहन ऐतिहासिक स्थल अछि, जाहि पर अनुसंधान कार्य बहुत कम भेल अछि। हाल में केपी जायसवाल शोध संस्थान समस्तीपुर क पारगढ़ में खुदाई करेलक अछि, ओहि ठाम मौर्यकालीन अवशेष भटल अछि। एकरा देखैत राज्य सरकार उत्तर बिहार क एहन तमाम ऐतिहासिक स्थल पर शोध कार्य करेबा लेल राष्ट्रीय-अंतरराष्ट्रीय स्तर क इतिहासकार क मदद ल रहल अछि। रिसर्च इंस्टीच्यूट उत्तर बिहार क कौन शहर मे बनाउल जाए एहि पर सरकार मंथन क रहल अछि। सूत्रक कहब अछि जे इ रिसर्च इंस्टीच्यूट बैशाली या दरभंगा में खोलल जा सकैत अछि। फिलहाल रिसर्च इंस्टीच्यूट कए स्थापित करबा मे शिक्षा विभाग, पर्यटन विभाग आओर संग्रहालय निदेशालय क संयुक्त भागीदारी सुनिश्चित कैल जा रहल अछि। एहि दिशा में विस्तृत ब्योरा दैत संग्रहालय निदेशालय शिक्षा विभाग क प्रधान सचिव आओर पर्यटन विभाग क प्रधान सचिव कए एकटा पत्र सेहो लिखलक अछि। पत्र में पर्यटन विभाग स इ अनुरोध कैल गेल अछि जे ओ उत्तर बिहार क ऐतिहासिक स्थल क संरक्षण आ इतिहास पर शोध कार्य लेल दिल्ली यूनिवर्सिटी आ जेएनयू क तर्ज पर राष्ट्रीय-अंतरराष्ट्रीय स्तर क रिसर्च इंस्टीच्यूट स्थापित करबा संबंधी आवश्यक कार्रवाई मे सहयोग दी। एकर अलावा ऐतिहासिक स्थल कए पर्यटन सर्किट स जोड़बा क दिशा में सेहो त्वरित कदम उठाउल जाए, किया कि टूरिस्ट सर्किट क निर्माण क कार्य पर्यटन विभाग स सम्बन्धित अछि। संग्रहालय निदेशालय शिक्षा विभाग क कहब अछि जे ऐतिहासिक धरोहर आ पर्यटन स्थल पर शोध आ रिसर्च इंस्टीच्यूट स्थापित करबाक मूल उद्देश्य इ अछि जे इतिहास क गर्भ में समा गेल उत्तर बिहार क गौरवशाली आ समृद्ध सांस्कृतिक विरासत स वर्तमान पीढ़ी कए रूबरू भ सकए आ ओहि धरोहर कए पहचान भेट सकए।


text:
पटना। सुर-संग्राम क फाइनल ऐतिहासिक गांधी मैदान मे एकटा खूबसूरत मुकाम पर पहुंच कए संपन्न भेल। बिहार क आलोक कुमार आ उत्तर प्रदेश क मोहन राठौर क बीच इ मुकाबला बराबरी पर छूटल। आयोजक दूनू प्रतिभागी कए संयुक्त रूप स विजेता घोषित करैत 25-25 लाख टका क चेक आ बाइक क चाबी थमा देलथि।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
स्वाध्याय
– प्रवीण नारायण चौधरी
रामचरितमानस मोती
५. रामरूप सँ जीवमात्र केर वंदना
रामचरितमानस मोती अन्तर्गत मंगल आचरण माने कोनो कार्यारम्भ पूर्व विनीत स्वर (वचन) सँ अपन इष्टदेव, गुरुदेव, श्रेष्ठजन आदि केँ प्रणाम करबाक क्रम मे छी। तुलसीदासजी सर्वप्रथम परमपिता परमात्मा केँ विनय करैत गुरुजन, ब्राह्मण, संत, असंत आदि केँ प्रणाम कयलनि अछि। आर आजुक जे शीर्षक अछि ‘रामरूप सँ जीवमात्र केर वंदना’, ई स्वयं कहि रहल अछि जे सम्पूर्ण जगत आ जतेक दृश्य-अदृश्य स्थिति-प्रकृति देखि रहल छी ई सबटा स्वयं परमपिताक स्वरूप थिकन्हि, यानि रामरूप अछि। जनता केँ जनार्दन बुझबाक बात हो, कण-कण मे भगवान केँ देखबाक बात हो, हर जीव मे ईश्वर मात्र केर दर्शन हो, एहि सब लोकप्रचलित सिद्धान्त अनुसार सेहो प्रस्तुत विषय सभक लेल मननीय अछि।
जड़ चेतन जग जीव जत सकल राममय जानि।
बंदउँ सब के पद कमल सदा जोरि जुग पानि॥
१. जगत मे जतेक जड़ और चेतन जीव अछि, सब केँ राममय जानिकय सभक चरणकमल केँ सदिखन दुनू हाथ जोड़िकय वन्दना करबाक चाही।
२. देवता, दैत्य, मनुष्य, नाग, पक्षी, प्रेत, पितर, गंधर्व, किन्नर और निशाचर सब केँ राममय बुझि प्रणाम करबाक चाही, सभक कृपा हमरा सब केँ चाही।
३. चौरासी लाख योनि मे चारि प्रकार केर – स्वेदज, अण्डज, उद्भिज्ज, जरायुज – सब जीव जल, पृथ्वी आ आकाश मे रहैत अछि, ताहि सब सँ भरल एहि सम्पूर्ण जगत केँ श्रीसीताराममय जानिकय प्रणाम करबाक चाही।
एतय जहिना तुलसीदासजीक पवित्र भाव छन्हि यैह भाव मे जँ हम विवेकवान मनुष्य सेहो अपन दिनचर्या राखब त एकर बड पैघ लाभ अपन-अपन जीवन मे जरूर प्राप्त करब।


text:
नवका- पुरनका लेख सर्च करु...
विद्यापति स्मृति समारोह
हरिनाथजी के संगहि एहि समारोह में मैथिली के दोसरो कलाकार सभ अपन नृत्य आओर गायन सं लोकक दिल जीतय के प्रयास कएलथिन्ह. सुनील कुमार पवन... सुरेश पंकज... सुश्री विभा झा...सुश्री आभा... सुश्री रश्मि झा के ..गीत...गाना पर लोक सभ झुमि उठलाह... मैथिलीक गाना सुनि लोक सभ मंत्र मुग्ध भए गेलाह. मिथिलाक जतेक मैथिल भाई लोकनि एहिठाम जुटल छलाह ओ गीत-संगीत कार्यक्रमक जमि कए आनंद उठएलाह... जट जटिन...झिझिया.. के नाच सेहो बड़ दिन बाद देखय के मिलल. मिथिला के कइटा लोक तं एहन मिललाह जिनकर कहनाय छलन्हि जे हुनका एहि तरहक कार्यक्रम के आनंद कई साल के बाद मिललैन अ. दिल्ली में रहय वाला मैथिल के लेल अपन मिथिलाक संस्कृति आ विरासत सं एक बेर फेर मिलय के लेल... जुड़य के लेल... ई बड़ नीक मौका साबित भेल... मिथिला सं बाहर एहन कार्यक्रम बेर बेर होयबाक चाहि. आपस में एकटा.. एकजुटता लाबय के लेल एहि तरहक कार्यक्रम के जरूरत छै. सिर्फ कहिने से नहि होयत कि आबय वाला दिन में दिल्ली पर बिहारी ... मिथिलाक लोकक राज होयत... एकरा लेल एहने सांस्कृतिक कार्यक्रम के माध्यम से लोक के आपस में जोड़य के जरुरत छै. सम्पर्क बढ़ाबय के जरूरत छै.
1 टिप्पणी:


text:
मुजफ्फरपुर, मिथिला मिरर : मुजफ्फरपुरक साहू रोड पर स्थित जाहि बालिका गृहमे अनाथ आ बेसहारा बचिया सभक संग हैवानियत होइत छल ओहि मकान पर हथोड़ा चला नेस्तनाबूद कएल जा रहल अछि। 13 दिसम्बर वृहस्पतिदिन मजिस्ट्रेट आ कार्यपालक अभियंता सुरेश कुमारक नेतृत्वमे नगर निगमक टीम बालिका गृह तोड़बाक काज शुरू क’ देलक। ब्रजेश ठाकुर जाहि जगह बालिका गृह बनोने छल ओ गली बहुते संकरी अछि। रस्ता चौड़ा नै हेबाक कारण पैघ मशीन ल’ गेनाइ मुश्किल छल आ आसपासक लोकक घरकेँ देखैत नगर निगम प्रशसान बुलडोजरकेँ बदला मजदूरक मददी लेबाक फैसला लेलक।
मलबा हटेबासँ ल’ क’ तोड़बाक खर्चा 10 हजार रुपैया प्रति दिनक हिसाबसँ ब्रजेश ठाकुरसँ वसुल करत आ नहि देला पर हुनक संम्पत्ति जब्त क’ लेल जायत। ग्राउंड फ्लोर पर प्रात: कमल प्रेस बला भाग आ बालिका गृहक ऑफिस व अन्य जगहकेँ नहि खाली कएल गेल अछि, जाहि कारण पूरा घर तोड़वा पर सेहो संशय बनल अछि। हालाँकि नगर आयुक्त कहलनि जे जखन तक दू मंजिल तोड़ल जायत ओहि क्रममे प्रेसक सामान हटा देल जायत।एहि तरहें ब्रजेश ठाकुरक एकटा किला ढ़हेबाक काज शुरू भ’ गेल अछि।


text:
राहुल – जय हो बन्गाम, सहरसा। जुन २१, २०१५.
पहिल अन्तराष्ट्रीय योग दिवस केर अवसर पर मिथिलाक योगी श्री श्री 108 संत कवि लक्ष्मीनाथ गोसाईं जीक योगी होयबाक तथ्य राखि रहल छी। ई मैथिली अकादमी सं प्रकाशित डॉ. फुलेश्वर मिश्र जी रचित संत कवि लक्ष्मीनाथ गोसाईं किताब सँ उद्धृत अछि।
सुप्रसिद्ध कवि-उपन्यासकार बैद्यनाथ मिश्र “यात्री” अप्पन “चित्रा” काव्य संग्रहक “माँ मिथिले” शीर्षक कविता मे लक्ष्मीनाथक योगक चर्चा कय लक्ष्मीनाथ कें मिथिलाक गौरव मानलनि अछि –
लक्ष्मीनाथक योगध्यान मे
कवि चन्द्रक कविताक गान मे
नृप रामेश्वरक उच्च ज्ञान मे
आभा अमल अहाँक
विद्याबल वैभवक गौरव मे
अहं छी थोड़ कहाँक?
नेपाल महाराजक पत्र मे सेहो लक्ष्मीनाथक उपाधिमाला मे हुनका “अष्टांग योग युक्तेषु” कहल गेल छैन। लक्ष्मीनाथक प्रमुख शिष्य “रघुवर गोसाईं ” “योगिराज” केर रूप मे प्रतिष्ठित छलाह। जनसाधारण मे सेहो हुनक योग शक्ति मे सिद्ध होयबाक विश्वास छल। अत: ई बात सर्वमान्य अछि जे लक्ष्मीनाथ पहुँचल योगी छलाह। लक्ष्मीनाथ-रचित पोथी मे “योगरत्नावली” सेहो अछि। गुरूक ध्यान-विधिक सम्बन्ध मे अप्पन योगाभ्यास-प्रक्रियाक वर्णन ओ एहि तरहें कयने छैथि –
प्रात समय उठि सहस कमल पर, धरो ध्यान गुरु केरो॥
कर गहि वारि पखारि चारू तन, मानस पूजा सारो ॥
भद्र स्वस्ति सिंहासन सारंग, कच्छप मोर सुधारो ॥
सिद्धासन करि ह्रदय चिवुक धरि, भृकुटि नैन निहारो ॥
बद्ध कमल पर दृष्टि नासिका, रसना तालु लगाओ ॥
कर संपुट करि शक्ति ध्यान धरि, बहु विधि व्याधि नसाओ ॥
प्राणायाम विधान करो कछु, चन्द्र सूर्य हित लाओ ॥
नाड़ी सोधि त्रिकोण यन्त्र पर, शंकर सीस नबाओ ॥
द्वादश पूरक षोडश कुम्भक, दश रोचक मन लाओ ॥
ब्रह्म बीज लै भूति शुद्ध करि, पातक भूल नसाओ ॥
एक स्वात गहि तार शब्द करि, गगनहि पवन चढाओ ॥
“लक्ष्मीनाथ” निहारि परमपद, जीव मुक्त हो जाओ ॥
आसन, प्राणायाम, प्रत्याहार, धारणा, ध्यान आओर समाधिक ई निर्देश स्पष्ट रुपें पतंजलि निरुपित अष्टांग योग-सम्मत अछि। “अकारादि दोहावली” क निम्नलिखित पद एहि बातक पुष्टि करैत अछि –
अनहद अपने साथ है, अजपा ताके नाम।
अमल करो अपनाय के, अमर नाम धर ठाम ॥
आतम में आतम लखो, आठ पहरा लौ लाय ।
आनन्द रस तब चाखि के, आवागमन नशाय ॥
इन इन्द्री को बस करो, इच्छेन्द्रिय दुराय ।
इन तन के इतवार नहि, इहाँ वहाँ सुख पाय ॥
ईश इड़ा अरु पिंगला, सषुमन के परमेश ।
तेई सुषमन पंथ है, एकहि जीव महेश ॥
संपादकीय जोड़ –
गोसाईं बाबा केर विषय मे अनेको किंवदन्ति भिन्न-भिन्न जगह सुनबाक लेल भेटैत अछि। आइयो लोक हिनकर समाधि स्थल फैटकी कुटी पर आबिकय साधना करैत अछि। हिनका द्वारा निर्मित अनेको कुटी पर बाबा प्रति समर्पणक बेजोड़ समागम देखय मे अबैछ। बाबाक विषय मे कहल जाइछ जे ई रूप बदैल कय मक्केश्वर महादेव मक्का केर भीतर प्रवेश करय के प्रयास केलनि। जखन कमला-बलान मे बाढिक ऊफान रहैत छल तऽ बाबा खड़ाम पहिरने पानिक ऊपरे-ऊपर पैदल चलिकय नदी पार कय जाइत छलाह। बाबा आकाशमार्ग सँ गमन करय मे सेहो सक्षम छलाह। योगक एहेन चरम सिद्धि प्राप्त महापुरुष केँ आइयो लोक ओहिना पूजैत अछि जेना बाबा समाधिस्थ छथि आ कखनहु जागि सकैत छथि। बाबा लेल नित्य बिछाउना लगायल जाइछ। बाबा प्रति समर्पण संपूर्ण मिथिला मे व्याप्त अछि। जय बाबा जी!!


text:
दरभंगा। मुख्यमंत्री नीतीश कुमार एक दिवसीय यात्रा पर 16 दिसंबर कए दरभंगा अउताह। ओ अपन एहि यात्रा क दौरान माधेश्वर परिसर स्थित महाराजा रामेश्वर सिंह क समाधि पर पुष्पांजलि अर्पित करताह आ परिसर क बगल मे बनल विवाह भवन क उदघाटन करताह। एकर संगहि मुख्यमंत्री शहर क गणमान्य लोक क अलावा जदयू कार्यकर्ता स रूबरू हेताह। ज्ञात हुए जे महाराजा रामेश्वर सिंह क बिहार राज्य क स्थापना मे महत्वपूर्ण भूमिका रहल अछि। बिहार आ उडिसा क संयुक्त विधानसभा लेल जखन पटना मे कोनो स्थान नहि छल आ विधानसभा भुवनेश्वर जा रहल छल तखन श्री सिंह पटनाक छज्जूबाग मे विधानसभा लेल जमीन आ मकान दान द देलथि। आहि परिसर मे आइ दूर दर्शन सहित कई टा संस्थान आ मकान अछि आ जाहि मे विधानसभा बैसल छल ओहि मकान में पटना उच्च न्यायालयक न्यायाधीश क निवास अछि। बिहार क निर्माण मे महाराजा रामेश्वर सिंह क योगदान एखन धरि किताब क पन्ना धरि सिमटल रहल ताहि लेल आम जनता हुनक एहि योगदान स परिचित नहि भ सकल। इ पहिल मौका अछि जखन बिहार क कोनो मुख्यमंत्री हुनकर समाधि पर पुष्पांजलि अर्पित करबा लेल दरभंगा आबि रहल छथि। बंगाल विधान परिषद क सदस्य आ अनेक शिक्षण संस्थान क निर्माता लेल बिहार क सौ साल पूरा भेला पर मुख्यमंत्री क एहि पहल कए एतिहासिक कहल जा सकैत अछि। मुख्यमंत्री नीतीश कुमार क निर्धारित कार्यक्रम क अनुसार ओ पूर्व विधान पार्षद संजय झा क ऐच्छिक कोष स निर्मित श्यामा-जानकी विवाह भवन सह यात्री निवास क उद्घाटन सेहो करताह। एकर बाद मुख्यमंत्री शहर क गणमान्य लोक क अलावा जदयू कार्यकर्ता स रूबरू हेताह। मुख्यमंत्री श्री कुमार दोपहर एक बजे दरभंगा पहुंचताह आ लगभग दू घंटा ठहरताह। प्रमंडलीय आयुक्त वंदना किनी समेत सबटा वरीय पदाधिकारी नवनिर्मित विवाह भवन क निरीक्षण केलथि। एकर निर्माण पर पचास लाख क लागत आयल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
विकास झा, हैदराबाद। दिसम्बर १, २०१५. मैथिली जिन्दाबाद!!
भारतक सुदूर दक्षिण मे मैथिली साहित्यिक प्रतिनिधिसंस्था ‘देसिल बयनाक’ सातम वार्षिकोत्सव केंद्रीय विश्वविद्यालय, हैदराबादक स्कूल ऑफ़ ह्यूमैनिटीज़क सभागार मे दिनांक २९/११/२०१५ केँ संपन्न भेल ।
कार्यक्रमक श्रीगणेश मंचासीन अतिथिक हाथे दीप प्रज्वलन आ महाकवि विद्यापतिक प्रतिमा पर उपस्थित समस्त साहित्यप्रेमी द्वारा पुष्पांजलि सँ कयल गेल। तदोपरांत विदुषी द्वय श्रीमती अर्चना झा आ श्रीमती शारदा झा द्वारा गोसाउनिक गीत आ स्वागत गीतक कोकिल प्रस्तुति सँ समस्त सभागार मुग्ध भ’ उठल, जकरा बाद उपस्थित विद्वान ओ साहित्यकार लोकनि महाकविक स्मृतिकेँ नमन करैत अपन-अपन वक्तव्य रखलनि।
संस्थाक संयोजक/संस्थापक श्री दयानाथ झा अपन उद्गार आ आशीर्वचन मे नवतुरिया केँ आगु आबि अपन साहित्य आ संस्कृति केँ अक्षुन्न रखबाक विह्वल इक्षा सोझा रखलनि। दिल्ली सँ आयल विशिष्ट अतिथि श्री अरुणाभ सौरभ विद्यापति केँ मैथिलीक पहिल ‘सेक्युलर’ कवि घोषित करैत कहलनि जे विद्यापति मैथिलक लोकल परिवेश सँ उठल ग्लोबल हीरो छथि। ओ आगु विद्यापतिक समकालीन विश्व-साहित्य केर उद्धृत करैत ई सिद्ध कयला जे कोना विद्यापति साहित्याकाशक भोरुकबाक तरेगन सन सदिखन विशिष्ट भ’ एखन धरि प्रेरणाक दिव्य पुंज बनल रहलाह अछि।
मुख्य अतिथि श्री बुद्धिनाथ झा अपन वक्तव्य मे विद्यापतिक अनुपम श्रृंगार शास्त्र पर प्रकाश दैत कहलाह जे मैथिल सबकिछु बिसरि जँ मात्र विद्यापति केर मोन राखैथ त’ कहियो मैथिली केँ अनकर मुँह तकबाक प्रयोजन नहि हेतैन। श्री झा अपन पांडित्य-पूर्ण व्याख्यान मे महाकवि विद्यापतिक जिनगी सँ जुड़ल बहुत रास प्रसंग श्रोताक आगु रखलनि। हुनक कहब छलनि जे विद्येपति सँ प्रेरित भ’ आनो आनो ठाम लोकसाहित्यक उद्भव भेल अछि चाहे वो ओड़िशा होइ वा असम वा बंगाल। ओ कहलनि जे विद्यापतिक साहित्य एकटा एहन अाइना अछि जाहि सँ विश्वसाहित्य खगता पड़ला पर एखनो अपन बगय ठीक करैत अछि। ओ रविन्द्रक कविता मे, चैतन्यक नृत्य मे, उगनाक उन्माद मे, लखिमाक श्रृंगार मे आर शिवसिंहक कौशल मे एखनहु माथ पर ललका पाग पहिरने, ललाट पर धप-धप त्रिपुण्ड कयने सद्यः अपन विद्यापति केँ मिथिलाक कण -कण मे बसल देखैत छथि।
आगु संस्थाक नवनिर्वाचित महासचिव आ चर्चित युवा कवि श्री मनोज शांडिल्य संस्थाक साल भरि केँ पेटारी श्रोताक मध्य फोललनि । हुनक कथ्य मे संस्थाक गौरवबोध ई कहैत भेटल जे कोना देसिल बयना आँकुर सँ लत्ती बनि मैथिली साहित्य मे एकटा बेस चतरल, फूल आ बतिया सँ पाटल एकटा हिलसगर कनक लता सन अभरैत अछि। ओ निवेदन करैत मैथिली पोथी कीनि क’ पढ़बाक लेल कहला आर ताहि मादे SappyMart.com (मैथिली पोथीक पहिल आनलाइन स्टोर) क’ उपयोगिताक सम्बन्ध मे सेहो उपस्थित जनसमुदाय केँ अवगत करौला।
संस्थाक अध्यक्ष श्री चंदमोहन कर्ण अपन अध्यक्षीय भाषण मे सय प्रतिशत ईमानदार होइत समस्त सहियोगिक प्रति अपन विनम्र आभार प्रकट करैत संस्थाके आरो मौलिक आ उद्देश्यक प्रसांगिकताक मादे सदस्यक संख्या मे बृद्धिक बात रखलनि।
संस्थाक उपाध्यक्ष डॉ. चंद्रशेखर झा अपन विलक्षण उद्घोषण सँ पहिल सत्र केँ विशेष प्रभावकारी बना अंत धरि रखलाह। पहिल सत्रक समाप्ति संस्थाक उपाध्यक्ष डॉ सुनील चौधरीक धन्यवाद ज्ञापन सँ भेल। तदुपरान्त भोजनावकाश आ पोथिक स्टॉल लग एकटा छोट सन मिथिलाक अनुभूति समस्त आगंतुक अतिथि के ‘देसिल बयना’क मुक्त कंठ सँ प्रसंसा करबाक लेल बाध्य क’ देलक।अहुना जखन मंच सँ साहित्य आब हेरायल सन लगैत अछि ताहि अन्हार मे मैथिलीक लेल ई बड्ड पैघ उपलब्धि छैक जे मात्र साहित्य ध’ भरि दिन कार्यक्रम होइत अछि आ भोर सँ साँझ धरि श्रोता पूर्ण तन्मयता सँ ओहि मे रमल रहैत अछि। निश्चय देसिल बयना विद्यापतिक ओ अएना अछि जाहि मे आनो सँस्था सब देखि अपन बगय सँवारि सकैत अछि।
एहि सत्रमे संस्था द्वारा प्रकाशित बहुचर्चित स्मारक पत्रिका ‘देसिल बयना’क छठम अर्घ्यक विमोचन आमंत्रित अतिथिगण तथा संस्थाक पदाधिकारीगण द्वारा कयल गेल।
दोसर सत्र मे कवि गोष्ठी साहित्य अकादमी सँ पुरस्कृत जनवादी तेवर केँ ‘खुदरंग’ कवि अरुणाभ सौरभक अध्यक्षता मे भेल जाहि मे लगभग दू गाही कवि/कवियित्री लोकनि अपन अपन कविता पाठ केलनि। कविता पाठ केनिहार मे सभाध्यक्ष अरुणाभ सौरभ स्वयं सहित बुद्धिनाथ झा, चन्द्रमोहन कर्ण, मनोज शांडिल्य, मोहन मुरारी झा, विकाश झा, शारदा झा, मीनाक्षी चौधरी, अर्चना झा, श्रीमती प्रेम चौधरी, संतकुमार मंडल ‘जागृति’, मनोजकुमार झा, शम्भुनाथ झा, जयचंद्र झा आदि रहथि।
दोसर सत्रक मुख्य आकर्षण श्री बुद्धिनाथ झा जी केर कविता रहलनि जे अहि बातक पुष्टि करैत अछि जे एखनहुँ मैथिली मे श्रोताक अभाव नहि छैक जँ उत्कृष्ट मंचीय परम्पराक माँजल कवि समक्ष होइथ।
कार्यक्रमक समापन संस्थाक उपाध्यक्ष डॉ अजित कुमार ठाकुरक धन्यवाद ज्ञापन सँ भेल।


text:
पटना । माननीय मुख्यमंत्री श्री नीतिश कुमार क अध्यक्षता मे मंगल दिन क बैसक मे अन्य महत्वपूर्ण निर्णय क संग विहार सरकार क सेवा मे चतुर्थ श्रेणी क पद समाप्त करबाक निर्णय लेल गेल। वर्तमान समय में चपरासी, आदेशपाल वा अनुसेवक समेत अन्य एहि तरहक चतुर्थ श्रेणी क कर्मचारी छथि। निर्णयानुसार राज्य सरकार क नौकरी मे मात्र क,.ख आ. ग तीन समूह क कर्मी रहताह।
बैसक मे लेल गेल प्रमुख निर्णय क संबंध मे कैबिनेट क प्रधान सचिव श्री अरुण कुमार सिंह जनौलन्हि जे बैसक मे बीस महत्वपूर्ण निर्णय लेल गेल जाहि मे चतुर्थ श्रेणी क कर्मी क पद नाम बदलि के हुनका तृतीय श्रेणी क दर्जा देल गेल अछि। आब हुनका सबहक पदनाम कार्यालय परिचारी आ परिचारी (विशिष्ट ) देल गेल अछि।
एहि संबंध मे श्री सिंह स्पष्ट कयल जे सातम वेतन मान क अनुशंसा लागू भेला क कारणे एहि पद सब के तृतीय श्रेणी मे वर्गीकृत कयल गेल अछि। एहि व्यवस्था में पे ग्रेड क स्थान पर पे लेवेल वा वेतन स्तर लागू भ गेल अछि जाहि मे समूह ग मे 1से 5 तक क वेतन स्तर, समूह ख मे 6 से. 9 तक क वेतन स्तर आ समूह क मे11 स 14तक क वेतन स्तर राखल गेल अछि जाहि मे चतुर्थ श्रेणी क कोनो अस्तित्व नहि रहि जाइत छैक। सातम वेतन आयोग क कारणे ई नव व्यवस्था कयल गेल अछि।
कैबिनेट क अन्य महत्वपूर्ण निर्णय मे राज्य मे प्राथमिक आ मध्य विद्यालय मे राज्य सरकार क अधीन स्वीकृत पद क लेल वित्तीय वर्ष 2018-19 क वेतन मद मे 1436 करोड़ टाका निर्गत कयल गेल। एहि मे नगर प्रारंभिक, प्रखंड आ पंचायत स्तरीय शिक्षक शामिल छथि।
एकर अतिरिक्त राज्य क विभिन्न सेवा आ संवर्ग मे प्रोन्नति क लेल वेतन स्तर क आधार पर टाईम बौंड प्रोन्नति देबाक प्रक्रिया पूरा कयल जायत। विहार न्यायायिक सेवा क सेवा क सेवानिवृत्त पदाधिकारी क पेंशन मे 1 जनवरी 2016 क प्रभाव सँ 30 प्रतिशत अंतरिम राहत देवाक स्वीकृत देस गेल।


text:
बनल नव राजनीतिक दल: जनक्रान्ति अधिकार मोर्चा
एक-एक डेग अत्यन्त सूझ-बूझ संग बढा रहला मिथिलाक धरतीपुत्र मधेपुरा सांसद राजेश रंजन उर्फ पप्पू यादव बिहार मे आगामी विधानसभाक चुनावक समयक घोषणाक संगे अपन नव राजनीतिक दल केर स्थापनाक घोषणा काल्हि १७ मई, २०१५, यानि रवि दिन पटना मे कय देलनि। एहि सँ पूर्व ७ मई, २०१५ हुनका राजद सँ पार्टी-विरोधी गतिविधिक आरोप संग ६ वर्ष लेल निष्कासन कैल गेल छलन्हि जे कोनो अनपेक्षित नहि बल्कि स्वयं पप्पू यादवक राजनैतिक रणनीतिक क्रमिक अन्तराल पर बिल्कुल सही समय सँ हुनकर मनोनुकूल होएबाक बात राजनीतिक विश्लेषक बीच चर्चा मे अछि। राजनीतिक विश्लेषणक पटल पर ई साफ अछि जे पप्पू यादवक शुरुआती दबंगइ सँ राजनीति केर दौर शुरु भेल। फेर तरह-तरह केर केस-मुकदमा आ आपराधिक मामिला मे संलग्नताक आरोप आदि केँ झेलितो, जीवनक अनेको वर्ष जेल यातना मे बितेलाक बाद अन्त मे न्याय भेटलनि। ओतहि सँ शुरु करैत छथि राजनीति केर अपन दोसर पारी!
युवा शक्ति संगठन छल प्राथमिक आगाज: दलक गठन तक रणनीति सफल
दोसर पारीक शुरुहे सँ एहि बातक संकेत दैत आबि रहल छथि जे ई एक स्वतंत्र दृष्टिकोणक संग निष्पक्ष राजनीति मे रुचि लेता। ‘सामाजिक न्याय’ और ‘जात नहीं, जमात की राजनीति’ समान प्रखर नारा बुलन्द करैत ‘युवा शक्ति’ केर संगठन निर्माण हिनकर मजबूत रणनीति केर द्योतक थीक। सघन रोड शो आ प्रत्येक जिलाक मुख्यालय आदि पर जनसभाक आयोजन करैत जनमानस मे अपन स्पष्ट रुइख राखैत ‘सोराज’ केर संकेत समेत दैत जमीनी सरोकारक विषय आ समस्याक समाधान केँ कर्म-सिद्धान्त मे अपनेबाक सिद्धान्त संग बिहार केँ रसातल मे पहुँचेनिहार नेतृत्वकर्ता पर आक्रमण करैत आइ अपन अलग राजनीतिक पार्टी केर गठन कएलाह अछि। पार्टीक गठन मे सेहो अंक ‘७’ केँ समेटब किछु विशेष संकेत दैत छैक। नाम राखल गेल अछि जन क्रांति अधिकार मोर्चा – युवा शक्ति केर समस्त अधिकारी व सदस्यक संग अपन वरिष्ठ सल्लाहकार व शुभेच्छु-हितैषी लोकनिक समग्र रायकेर निचोड़ – रणनीतिक हाल धरिक अन्तिम पड़ाव, एहि पार्टीक निर्माण केँ मानल जा सकैत अछि। पार्टीक विधान वा घोषणापत्र आबयवला समय मे जे किछु बनय, लेकिन इशारा साफ छैक जे ‘निकम्मा राजनीतिकर्ताक नेकरपंथीक विरुद्ध’ एकटा ‘निष्पक्ष वैकल्पिक दल’ द्वारा बिहारक भविष्य केँ ‘विकास आ स्वच्छ समाज निर्माण’ लेल भेल अछि।
बिहार मे होयत दुइ प्रमुख गठबंधन बीच सत्ताक लेल चुनावी संघर्ष
कतेको पोलिटिकल पंडित एहि नव धाराक सृजनकेँ अपना तरहें देखैत अछि, लेकिन राजनीति केर लगभग समस्त रूप सँ बाखूब परिचित पप्पू यादव केर ई मोर्चा आगामी चुनाव मे जातिवादी नारा आ गठजोड़ सँ जनताक अधिकार पर बलात्कृत राजनीति कएनिहार केँ मुहतोड़ जबाब भेटबाक पूरा उम्मीद बढि गेल अछि। एकटा संभावना तऽ ई बनिये गेल जे समग्र बिहार मे जनता परिवारक नाम पर जनताकेँ जाति-पातिक आधार पर गोलबंदी करैत वर्षों-वर्ष धरि सत्ता पर कब्जा कएनिहार केँ ‘विकास आ समाजिक न्याय’ लेल जबाबदेह बनेबाक लेल एकटा मजबूत गठबंधन ठाढ भेल अछि। बिहारक उपचुनाव केर परिणाम भाजपा केँ अपन शक्ति आ मोदी-मोदी केर माहौल प्रमाणित कए चुकल छैक जे बिहार मे एखनहु जनता कोना बरगलाइत छैक। असगर भाजपा सँ ओ टक्कर भेटब शायद जनता परिवार केँ फरक नहि दितैक, लेकिन आब एकटा संभावना ई बनि गेल अछि जे राजग-संप्रग केर तर्ज पर बिहार मे दुइ मजबूत गठबंधन भविष्यक दशा-दिशा तय करत जाहि मे पप्पू यादवक ई नवगठित दलक भूमिका अहम होमयवला अछि।
पप्पूक परिपक्व राजनैतिक दृष्टिकोण
पप्पू यादव अपन आवाज बुलंद करैत जनमानस केँ संबोधन कय रहला अछि जे “भूत-वर्तमान-भविष्य सँ सब कियो अवगत छीहे, … चुनौति अबैत-जाइत रहल अछि, लेकिन जनमानसक भरोसा एकमात्र साथी सब दिन जनताक बीच बनौने रहल अछि। लाठी मे तेल पिलावन वला राजनीति केर समय नहि रहि गेल अछि। …. हम न ड्राइंग रुम केर पालिटिक्स करैत छी आ नहिये लठैती करैत छी। …. आगाँक संघर्ष केँ बैनर देबाक लेल हम रवि दिन पटना मे जनक्रांति अधिकार मोर्चा केर गठन करबाक घाेषणा केलहुँ। विश्वास राखू, शरीर मे खूनक अंतिम बूंद तक एकरा हम जाति-मजहब केर राजनीति सँ दूर राखब। बिहारक विकास हमर एजेंडा होयत। युवा तुर्क संघर्ष केर अग्रगामी होयत। किसान केर बात करब, छात्र केर भविष्य लेल लड़ब। महिलाक सम्मान केर लड़ाइ लड़ब, स्वास्थ्य सेवा मे सुधार केर संघर्ष केँ अंतिम मुकाम प्रदान करब। दलाल-बिचौलिया केर व्यवस्था केँ नष्ट कय देबाक अछि। हमरा भरोसा अछि जे आगाँक लड़ाइ मे हर स्तर पर सबहक सहयोग प्राप्त होयत। हम सब सँ अपील करैत छी जे जनक्रांति अधिकार मोर्चा सँ जुड़ू। बहुत जल्द एकरा सुगठित स्वरुप प्रदान करब, जाहिमे अहाँ सबहक भागीदारी सुनिश्चित कैल जायत।” निश्चित ई आगामी राजनीति लेल एकटा नव संकेत दय रहल अछि।


text:
स्वाध्याय
– प्रवीण नारायण चौधरी
रामचरितमानस मोती
श्री राम-लक्ष्मण केँ देखिकय जनकजीक प्रेम मुग्धता
१. मन प्रेम मे मग्न जानि राजा जनक विवेकक आश्रय लय धीरज धारण कयलनि आर मुनिक चरण मे सिर नमाकय गद्गद् (प्रेमभरल) गंभीर वाणी बजलाह – हे नाथ! कहू, ई दुनू सुन्दर बालक मुनिकुल केर आभूषण छथि या कोनो राजवंश केर पालक? अथवा जिनका वेद ‘नेति’ कहिकय गान कयलक अछि कहीं वैह ब्रह्म त युगल रूप धारण कय के त नहि अयलाह अछि? हमर मन जे स्वभावहि सँ वैराग्य रूप अछि, हिनका लोकनि केँ देखिकय एहि तरहें मुग्ध भ’ रहल अछि जेना चन्द्रमा केँ देखिकय चकोर। हे प्रभो! एहि लेल हम अहाँ सँ निश्छल भाव सँ पुछैत छी, हे नाथ! बताउ, किछुओ नुकाव नहि। हिनका सब केँ देखिते अत्यन्त प्रेम के वश भ’ कय हमर मोन जबर्दस्ती ब्रह्मसुख केँ त्यागि देलक अछि।
२. मुनि विहँसिकय कहलखिन – हे राजन्! अहाँ ठीके (यथार्थे) कहलहुँ अछि। अहाँक वचन मिथ्या नहि भ’ सकैत अछि। जगत मे जहाँ तक (जतेको) प्राणी अछि, ई सब केँ प्रिय छथि।
३. मुनिक (रहस्य भरल) वाणी सुनिकय श्री रामजी मनहि-मन मुस्कुराइत छथि, हँसिकय मानू संकेत करैत छथि जे रहस्य खोलू नहि। फेर मुनि कहलखिन जे ई रघुकुल मणि महाराज दशरथ केर पुत्र छथि। हमर हित वास्ते राजा हिनका हमरा संग पठौलनि अछि। ई राम और लक्ष्मण दुनू श्रेष्ठ भाइ रूप, शील और बल केर धाम छथि। सारा जगत (एहि बातक) साक्षी अछि जे ई लोकनि युद्ध मे असुर सब केँ जीतिकय हमर यज्ञ केर रक्षा कयलनि अछि।
४. राजा कहलखिन – हे मुनि! अहाँक चरणक दर्शन कय हम अपन पुण्य प्रभाव कहि नहि सकैत छी। ई सुन्दर श्याम और गौर वर्ण के दुनू भाइ आनंद केँ सेहो आनंद दयवला छथि। हिनकर आपसक प्रीति बड़ा पवित्र और सुहाओन अछि, ई मोन केँ बड नीक लागि रहल अछि, मुदा वाणी सँ कहल नहि जा सकैत अछि। – विदेह (जनकजी) आनंदित भ’ कय कहैत छथि – हे नाथ! सुनू, ब्रह्म और जीव जेकाँ हिनका मे स्वाभाविक प्रेम अछि।
५. राजा बेर-बेर प्रभु केँ देखैत छथि। दृष्टि हुनका सब सँ हंटय नहि चाहैत अछि। प्रेम सँ शरीर पुलकित भ’ रहल अछि आर हृदय मे बड़ा भारी उत्साह अछि। फेर मुनिक प्रशंसा कय केँ आर हुनकर चरण मे सिर नमाकय राजा हुनका नगर मे लय गेलाह। एकटा सुन्दर महल जे हर समय (सब ऋतु मे) सुखदायक छल, ओतय राजा हुनका सब केँ ठहरेलनि। तदनन्तर सब प्रकार सँ पूजा और सेवा कयकेँ राजा विदा माँगि अपन घर गेलाह।
६. रघुकुल शिरोमणि प्रभु श्री रामचन्द्रजी ऋषिक संग भोजन और विश्राम कय भाइ लक्ष्मण समेत बैसलाह। ताहि समय पहर भरिक दिन रहि गेल छल। लक्ष्मणजीक हृदय मे विशेष लालसा छल जे कनि जाय कय जनकपुर देखि आबी, मुदा प्रभु श्री रामचन्द्रजीक डर छन्हि आर फेर मुनि सँ सेहो कहय मे लजाइत छथि, ताहि हेतु प्रकट रूप मे किछु नहि बजैत छथि, मने-मन मुस्कियाइत रहैत छथि। अन्तर्यामी श्री रामचन्द्रजी छोट भाइ के मनक दशा जानि लेलनि तखन हुनक हृदय मे भक्तवत्सलता उमड़ि पड़लनि, ओ गुरुक आज्ञा पाबिकय बहुते विनय के संग लजाइते आ विहँसैत बजलाह – हे नाथ! लक्ष्मण नगर देखय चाहैत छथि, लेकिन अपनेक डर व संकोच के कारण स्पष्ट नहि बजैत छथि। यदि अपनेक आज्ञा पाबी त हम हिनका नगर देखाकय तुरन्त वापस आनि ली।
७. ई सुनिकय मुनीश्वर विश्वामित्रजी प्रेम सहित वचन कहलखिन – हे राम! अहाँ नीति केर रक्षा केना नहि करब! हे तात! अहाँ धर्म केर मर्यादाक पालन करयवला आर प्रेमक वशीभूत भ’ कय सेवक केँ सुख दयवला छी।


text:
कार्रवाई केर संबंध मे राघोपुर थानाध्यक्ष चंद्रकांत गौरी कहलनि कि गुप्त सूचना केर आधार पर कैल गेल छापामारी म' किसान चौक इलाका सँ डुमरी पंचायत वार्ड नम्बर 11 निवासी राजदेव शर्मा आओर राजकुमार शर्मा क' एक देसी कट्टा सहित चोरी मे उपयोग आबैय बला औजार संग गिरफ्तार कायल गेल अछि।
थाना प्रभारी केर मुताबिक किसान चौक स्थित एक पानक दोकान केँ ताला तोड़बाक दौरान पुलिस दुनु आरोपी क' गिरफ़्तार केलनि। प्राप्त खबैर केर मुताबिक पुलिस क' देखि दुनु आरोपी भगबाक प्रयास केलनि मुदा, पुलिस के जवान दुनु क' खदेड़ क' पकैड़ लेलनि।
गौरतलब अछि कि पछिला किछु दिन मे जिलाक कैको अलग - अलग इलाका सँ चोरी करबाक घटना सामना आयल अछि। आओर एहि तरहक मामला मे चोर बभ बंद कमरा क' निशाना बनबैत अछि। ताजा मामला मे भेल गिरफ्तारी सँ पुलिस क' बड़का सफलता भेटल अछि। फिलहाल, दुनु आरोपी क' न्यायिक हिरासत म' वीरपुर भेजल गेल अछि।